Lima kawasan dikenakan PKPD
Oleh LUQMAN RIDHWAN MOHAMED NOR

25 Mei 2021, 7:24 pm
PETALING JAYA – Sebanyak lima kawasan dikenakan Perintah Kawalan Pergerakan Diperketatkan (PKPD) berkuat kuasa Khamis ini hingga 9 Jun depan.
Menteri Kanan (Keselamatan), Datuk Seri Ismail Sabri Yaakob berkata, kawasan berkenaan adalah di Mukim Bagan Serai, Kerian, Perak dan Felda Redong 1, Mukim Labis, Segamat, Johor.
“Turut dikenakan PKPD adalah di Rumah Panjang Isa Anak Blone, Rumah Panjang Ben dan Sekolah Kebangsaan (SK) Telok Gelam, Sarawak,” katanya dalam satu kenyataan hari ini.
Beliau berkata, sebanyak 53 kes positif Covid-19 dicatatkan di Mukim Bagan Serai setelah 144 ujian saringan dijalankan oleh Kementerian Kesihatan (KKM).
Di Felda Redong 1 pula, Ismail Sabri berkata, KKM telah melaksanakan 361 ujian saringan dan 67 daripadanya disahkan positif wabak tersebut.
“KKM melaporkan terdapat peningkatan kes Covid-19 secara mendadak dalam masa satu minggu apabila sebanyak 12 kes positif direkodkan hasil saringan ke atas 153 orang di tiga lokaliti tersebut,” katanya mengenai PKPD di Sarawak. – K! ONLINE


Penduduk gempar ‘orang minyak’ ketuk pintu rumah
Oleh KOSMO!

25 Mei 2021, 7:30 pm
JAKARTA – Rakaman sistem televisyen litar tertutup (CCTV) di Indonesia yang menunjukkan seorang jejaka berbogel dan hanya memakai selendang merah di kepalanya sedang  mengetuk pintu sebuah rumah tular di media sosial, lapor laman berita Suara.com semalam.
Kejadian tersebut berlaku di sebuah rumah di kampung Desa Sendang Rejo, Langkat, Sumatera Utara kelmarin sekitar pukul 3.41 petang (waktu tempatan).
Menerusi video berdurasi 32 saat itu, lelaki bertelanjang itu pada mulanya dilihat cuba membuka tingkap rumah namun gagal sebelum lari ke bahagian belakang rumah tersebut.
Orang ramai yang menonton video itu berkata lelaki tersebut mungkin merupakan ‘kolor ijo’ iaitu karakter mitos Indonesia yang akan memperkosa mana-mana wanita yang dijumpainya.
“‘Kolor ijo membuatkan penduduk Sendang Rejo gelisah.
“Sesiapa yang mempunyai anak gadis atau pun wanita yang ditinggalkan suami sila berhati-hati ya,” tulis pemilik video tersebut.

Ketua Bahagian Perhubungan Awam Polis Binjai, Iptu Siswanto Ginting berkata pihak polis akan menyiasat kebenaran di sebalik video itu.
Video tersebut turut mendapat perhatian seorang ahli antropologi Universiti Negeri Medan, Erond L Damanik.
Jelasnya, kelibat yang dilihat itu mungkin bukan ‘kolor ijo’ seperti yang didakwa netizen.
“‘Kolor ijo’ merupakan manusia yang memakai seluar pendek berwarna hijau dan merupakan mitos Jawa semata-mata,” katanya dan menambah, ‘kolor ijo’ hanya mitos yang popular dalam kalangan masyarakat dengan tujuan untuk menakut-nakutkan seseorang. -Agensi


Rangka pendidikan Taylor’s persiap graduan tenaga kerja masa depan
25 Mei 2021, 7:39 pm
KEPERLUAN kemahiran tenaga kerja di Malaysia yang kian berubah menyebabkan para mahasiswa perlu mempersiapkan diri dengan pelbagai kebolehan untuk masa hadapan.
Rata-rata majikan menilai individu melihat kepada kebolehpasaran graduan adalah berdasarkan kemahiran serta pengalaman kerja dan tidak hanya kelayakan akademik sahaja.
Ini kerana, persediaan mahasiswa dengan pengetahuan dan kemahiran tenaga kerja mampu  menyiapkan pelajar dengan alam pekerjaan dan membina portfolio serta kemahiran kepimpinan.
Meskipun pengajian dilaksanakan secara dalam talian, Universiti Taylor’s mengambil kira pertumbuhan menyeluruh aspek intelektual, mental dan emosi pelajar melalui pendekatan ekosistem memupuk kreativiti serta kolaborasi pelajar.
Peka dengan perubahan keadaan semasa, Universiti Taylor’s mengubah pendekatan mereka melalui Rangka Kurikulum Taylor’s (TCF).
Pelajar di Taylor’s turut mendapat faedah menghadiri modul kemahiran hidup dikendalikan oleh pelatih khusus, mengerjakan projek industri, serta menghadiri kelas dalam mod hibrid.

Asah kepimpinan melalui program sukarelawan
Mengasah kemahiran dalam pelbagai cabang disiplin berasaskan pengetahuan teknikal dan minat mahasiswa adalah bukan perkara mudah terutama dalam musim pandemik.
Namun, bukan penghalang bagi Penuntut South Australian Certificate of Education International (SACEi), Aqif Addy Zulkifly untuk menyumbang kepada masyarakat dengan menjadi sukarelawan dan fasilitator.
Kata Aqif, antara aktiviti kesukaannya adalah menjadi fasilitator dalam program tuisyen percuma untuk pelajar kurang berkemampuan yang dianjurkan oleh Kolej Taylor’s Make a Difference Union.
Aqif menjalankan sesi tutor program tuisyen percuma anjuran “Kolej Taylor’s, Make A Difference” (MADU) secara dalam talian.
“Kaedah yang dipraktikkan adalah teknik menjawab soalan peperiksaan bagi pelajar yang bakal menduduki peperiksaan Sijil Pelajaran Malaysia (SPM).
“Saya menggunakan bahan dari sumber pelbagai antaranya, internet, buku rujukan peribadi terdahulu dan proses tutor ini dilaksanakan secara dalam talian,” kata Aqif.
Secara keseluruhan, sesi tutor memberi kepuasan kepada diri apabila dapat menjadi sukarela dalam membantu pelajar dengan pendidikan mereka.
Lebih-lebih lagi, sebagai tutor, beliau juga mendapat manfaat daripada program ini kerana dapat menimba ilmu dan mengulang kaji pelajaran sepanjang tunjuk ajar.
Pengalaman mematangkan pemikiran
Kenangan Aimi (barisan hadapan dua dari kiri) bersama rakan-rakan kelas pada tahun 2018.
Bagi pelajar Universiti, ‘guru’ yang terbaik adalah datang dari pengalaman.
Setiap pengalaman yang dilalui terbukti membantu seseorang mahasiswa memahami satu perkara dari sudut pandang berbeza serta perspektif baharu.
Berkongsi pengalaman, Aimi Hamizah pelajar tahun akhir Sarjana Muda Perubatan dan Pembedahan berpendapat setiap peluang menyertai kuiz dan pertandingan perubatan antara universiti di peringkat global dan nasional dapat meluaskan pemikiran serta meningkatkan tahap keyakinan diri.
“Berjaya merangkul gelaran naib juara dalam Global University Medical Challenge 2018, membuktikan bahawa Universiti Taylor’s setaraf dengan universiti lain di peringkat global.
Menyedari hakikat kekangan ketika musim pandemik, Aimi menceburkan diri dalam perniagaan dan bidang keusahawanan dalam talian dan beliau mengguna pakai pengalaman lalu dalam perniagaannya.
Bercadang untuk mengembangkan perniagaan sementara menunggu panggilan sebagai doktor pelatih, Aimi menyediakan khidmat konsultasi makanan tambahan organik serta produk penjagaan kulit.
Turut sama berkongsi pengalaman,  Fatin Hanani Abd Fattah yang merupakan Jawatankuasa Perhubungan Pelajar di asrama Kolej Taylor’s berkata, penyelarasan acara bersama rakan sepasukan secara dalam talian turut memberi banyak pengajaran.
Fatin (kanan) bersama rakan-rakan asrama Taylor’s sewaktu bertugas sebagai Jawatankuasa Pelajar.
“Terutama sekali apabila melibatkan proses mencari idea dan tema baru untuk acara adalah proses paling mengujakan serta melihat respons baik dari orang ramai,” kata Fatin.
 Pupuk kesedaran menjaga alam
Syauqi bersama rakan-rakan ketika menyertai aktiviti sukarela alam sekitar di Bukit Gasing, Petaling Jaya pada tahun 2019.
Pelajar tahun dua Sarjana Muda Perubatan dan Pembedahan, Muhammad Syauqi Ishak, berkongsi mengenai kepentingan kesedaran menjaga alam sekitar bagi memastikan kelangsungan habitat flora dan fauna.
“Aktiviti luar kampus sebegini  sedikit sebanyak dapat memberikan ketenangan apabila mendengar serta dapat menikmati kesejukan deruan air sungai serta dapat  menghirup udara segar.
Turut tidak ketinggalan, Aqif Addy Zulkifly turut merasakan program kesedaran menjaga alam sekitar adalah sesuatu yang amat dihargai.
Aqif ketika menyertai projek video WWF Earth Hour Competition 2021.
Menyertai projek Video WWF Earth Hour Competition 2021 adalah antara perkara yang saya tidak dapat lupakan.
Program ini bertujuan menunjukkan kepentingan memelihara alam semula jadi dan mengekalkan usaha untuk menyelamatkan hidupan liar serta hutan di seluruh dunia melalui video pendek mempromosi inisiatif ini.
Taylor’s destinasi pendidikan anda

Universiti Taylor’s telah melahirkan lebih 70,000 graduan dan majoritinya berjaya dalam bidang pengajian yang diceburi.
Pembelajaran bersepadu menjadi komponen penting bagi melahirkan graduan yang sentiasa bersedia untuk industri dengan mengaplikasikan pembelajaran dalam memimpin organisasi.
Pendedahan pelajar kepada projek industri, simulasi praktikal dan penempatan pekerjaan antara cara memperkasakan pelajar dari peringkat awal sebagai persediaan kepada pekerjaan sebenar.
Dengan sejarah membanggakan dalam bidang pendidikan, Universiti Taylor’s komited untuk menyediakan akses pendidikan berkualiti bagi bakal mahasiswa di negara ini untuk membangunkan potensi diri mereka.
Selain diiktiraf sebagai universiti swasta terbaik di Malaysia dan Asia Tenggara, Universiti Taylor’s juga mendapat pengiktirafan lima bintang bagi pembelajaran dalam talian.

Untuk mengetahui lebih lanjut mengenai program Semester Khas Jun Universiti Taylor’s, sertai Hari Terbuka Digital pada 29 dan 30 Mei 2021 menerusi https://college2.taylors.edu.my/digitalopenday/.


Katil penuh, dua hospital hibrid dibuka di NS
Oleh NOR AINNA HAMZAH

25 Mei 2021, 7:02 pm
SEREMBAN – Dua buah hospital hibrid iaitu Hospital Jempol dan Hospital Jelebu telah di buka untuk pesakit Covid-19 di negeri ini susulan penggunaan katil di dua buah hospital Covid-19 sedia ada sudah penuh.
Menteri Besar, Datuk Seri Aminuddin Harun berkata, langkah berkenaan diambil bagi menampung bilangan pesakit yang sedang mendapatkan rawatan di Hospital Tuanku Ja’afar (HTJ) di sini dan Hospital Tampin.
“Katil di HTJ dan Hospital Tampin penuh dan kita terpaksa tambah lagi dua tempat iaitu hospital hibrid untuk pesakit Covid-19 iaitu sebanyak 42 katil tambahan di Hospital Jelebu dan 74 buah katil di Hospital Jempol.
“Saya harap dan menyeru kepada masyarakat supaya jaga kesihatan, kita tidak mahu tambah lagi jumlah katil, cukuplah,” katanya ketika sidang akhbar selepas mempengerusikan Mesyuarat Mingguan Exco di Wisma Negeri, hari ini.
Aminuddin berkata, selain itu, Kerajaan Negeri kini merancang untuk membuah sebuah lagi Pusat Kuarantin dan Rawatan Covid-19 (PKRC) baharu sekiranya bilangan kes pesakit Covid-19 terus menunjukkan peningkatan.
Menurutnya, PKRC tersebut akan dibuka di Kolej Kejururawatan Kuala Pilah dan kemudahan berkenaan mampu menempatkan kira-kira 800 pesakit bagi tujuan kuarantin dan rawatan.

“Sekiranya keadaan memerlukan, kerajaan negeri juga akan memohon supaya sebuah Hospital Medan Angkatan Tentera Malaysia (ATM) diwujudkan di negeri ini.
“Kapasiti katil, kita ada 832 buah katil di hospital dan di PKRC iaitu di Politeknik Port Dickson kita ada 900 katil ini. Penggunaan sekarang adalah sebanyak 1,137 katil dengan kekosongan sebanyak 595 buah katil yang kalau boleh tidak perlu diisi. – K! ONLINE


Marsha berang keluarga disamakan seperti khinzir
Oleh KOSMO!

25 Mei 2021, 7:09 pm
PETALING JAYA – Penyanyi dan juga pelakon Marsha Milan terkejut apabila mendapat kiriman mesej dalam Instagram oleh seorang individu lelaki yang melemparkan kata-kata kesat kepadanya.
Apa yang membuatkan Marsha atau nama sebenarnya Marsha Milan Londoh, 36, berang apabila individu yang menggunakan nama akaun Instagram @muhammadzulhakim44 itu turut menyamakan diri dan keluarganya seperti khinzir.
Menerusi satu perkongsian yang dimuat naiknya dalam InstaStory, bekas peserta Akademi Fantasia musim ketiga itu berkongsi tangkap layar mesej dia dimarahi lelaki itu tanpa sebarang sebab.
“Saya Hakim, Saya benci berlakon macam awak. Awak macam rosak rumah tangga orang. Sudahlah perangai awak tak berubah sampai sekarang. Awak dan keluarga awak bodoh dan babi.
“Muka awak macam babi (sambil memberi emoji khinzir). Awak perempuan taka da maruah,” tulis individu berkenaan.
Membalas mesej tersebut, Marsha ternyata marah dah berkata akan melaporkan perkara itu pada pihak polis.

“Astaghfirullah. Mengucap dik. Ini sudah melampau. Saya akan buat laporan polis,” balas Marsha.
Dalam perkongsian itu juga, pelakon drama Rindu Awak Separuh Nyawa itu turut mengingatkan netizen supaya menjaga tutur kata dan menghormati orang lain terutama jika melibatkan keluarga.
Sebelum ini, Marsha ada berkongsi kejadian apabila dia dimaki hamun oleh netizen yang berang dengan wataknya sebagai Nurul Huda dalam drama Rindu Awak Separuh Nyawa.
Ujarnya, setiap hari dia akan mendapat mesej makian daripada netizen sehingga ada yang mengugut mahu menampar dan menggelarnya perempuan miang kerana terlalu geram dengan watak tersebut. -K! ONLINE


Lelaki Indonesia maut tertimbus bawah tanah
Oleh ALICIA JOHNY KUEH

25 Mei 2021, 7:19 pm
KUCHING – Seorang lelaki warga Indonesia maut setelah tertimbus bawah tanah di Bulatan Bandar Baru Samariang, Jalan Sultan Tengah di sini hari ini.
Menurut jurucakap Pusat Gerakan Operasi (PGO) Bomba Sarawak, mangsa sedang melakukan kerja-kerja pemasangan paip di kedalaman 10 kaki sekitar pukul 5 petang tadi.
“Mangsa berjaya dikeluarkan oleh pasukan bomba 10 minit kemudian sejurus tiba di lokasi.
“Mangsa ditemui dalam keadaan tidak sedarkan diri dan disahkan meninggal dunia di lokasi oleh pasukan perubatan Kementerian Kesihatan Malaysia (KKM),” katanya dalam satu kenyataan.
Mangsa dikenali sebagai Daniel, 25, berasal dari Sambas, Indonesia.
Operasi menyelamat mangsa telah dijalankan oleh Balai Bomba dan Penyelamat (BBP) Petra Jaya yang diketuai oleh Penolong Kanan Penguasa Bomba (PKPgB) Azaharul Sahari. – K! ONLINE


NPRA nafi lewat lulus produk vaksin Covid-19
Oleh LUQMAN RIDHWAN MOHAMED NOR

25 Mei 2021, 7:14 pm
PETALING JAYA – Bahagian Regulatori Farmasi Negara (NPRA) menafikan mereka menjadi punca berlakunya peningkatan kes harian Covid-19 sebagaimana didakwa sesetengah pihak.
NPRA dalam satu kenyataan berkata, dakwaan yang mengatakan mereka lewat meluluskan produk vaksin Covid-19 di negara ini adalah tidak benar.
“Bagi membantu situasi kecemasan semasa bencana akibat Covid-19, NPRA melalui Pihak Berkuasa Kawalan Dadah (PBKD) telah melaksanakan laluan pendaftaran fast-track bersyarat untuk vaksin Covid-19 sejak 14 Disember 2020 lagi, iaitu melalui mekanisma pendaftaran priority review.
“Ini bertujuan untuk mempercepatkan kelulusan dan seterusnya memberikan akses segera kepada penggunaan vaksin Covid-19 di negara ini, tanpa mengabaikan aspek kualiti, keselamatan dan keberkesanan menggunakan risk-based approach,” katanya hari ini.
NPRA berkata, susulan itu, tempoh penilaian permohonan lengkap bagi pendaftaran telah dipendekkan kepada 120 hari bekerja daripada 245 hari iaitu bermula dari permohonan priority review diluluskan dan status pendaftaran bersyarat diberikan.
Katanya, rujukan dan standard NPRA bagi membuat penilaian ke atas dossier vaksin Covid-19 adalah berdasarkan garis panduan yang dikeluarkan oleh Pihak Berkuasa Regulatori Kebangsaan (NRA) negara-negara lain.

Antaranya termasuklah Pertubuhan Kesihatan Sedunia (WHO), Agensi Perubatan Eropah (EMA) dan US Pentadbiran Makanan dan Ubat-Ubatan (FDA) Amerika Syarikat.
“Permohonan dan dossier vaksin Covid-19 yang lengkap dan telah selesai dinilai akan segera dibentangkan kepada PBKD untuk mendapatkan kelulusan pendaftaran bersyarat,” katanya.
Tambahnya, setakat ini, terdapat enam produk vaksin Covid-19 yang telah selesai dinilai oleh NPRA dalam masa yang ditetapkan dan telah mendapat kelulusan pendaftaran bersyarat daripada PBKD.
Katanya, pihak NPRA juga sedang menilai beberapa permohonan baharu perdaftaran bersyarat vaksin-vaksin Covid-19 pada masa ini.
“Permohonan ini juga akan disegerakan dengan kaedah yang sama. NPRA sememangnya sentiasa terbuka menerima pandangan pelbagai pihak,” katanya. – K! ONLINE


Imam, 3 jemaah surau Kampung Pauh Lima mengaku solat dalam gelap
Oleh MUHAMMAD AYMAN GHAFFA

25 Mei 2021, 6:54 pm
KOTA BHARU – Empat daripada lebih 10 jemaah surau Kampung Pauh Lima di sini mengaku mereka menunaikan solat sunat tarawih secara beramai-ramai tanpa penjarakan fizikal di dalam gelap sepanjang bulan Ramadan lalu.
Ketua Polis Kelantan, Datuk Shafien Mamat berkata, hasil keterangan awal daripada empat individu termasuk seorang imam mendapati mereka menunaikan solat tarawih dalam keadaan itu hampir setiap malam.
“Setakat ini, hanya empat daripada jemaah surau itu yang mengaku manakala yang lain kita masih belum temui kerana mereka kini positif jangkitan Covid-19 dan sedang menjalani tempoh kuarantin.
“Polis masih menyiasat mengenai kejadian itu kerana mereka menunaikan solat tanpa penjarakan fizikal ketika pelaksanaan Perintah Kawalan Pergerakan (PKP),” katanya ketika ditemui pemberita selepas sidang akhbar di Ibu Pejabat Polis Kontinjen Kelantan di sini hari ini.
Akhbar sebelum ini melaporkan, jemaah surau di Kampung Pauh Lima di sini menunaikan solat tarawih tanpa penjarakan fizikal di dalam gelap semasa bulan Ramadan lalu.
Perbuatan mereka itu sekali gus menyebabkan jangkitan Covid-19 menular di kampung itu sehingga mencetuskan Kluster Pauh Lima sebelum dikenakan Perintah Kawalan Pergerakan Diperketatkan (PKPD) bermula 19 Mei lalu sehingga 1 Jun depan.

Mengulas lanjut, menurut Shafien, kes melibatkan jemaah yang melanggar prosedur operasi standard (SOP) di kampung itu disiasat mengikut Seksyen 21A Akta Pencegahan dan Pengawalan Penyakit Berjangkit 1988 serta Peraturan 17(1) Peraturan Pencegahan dan Pengawalan Penyakit Berjangkit 2021.
Tambahnya, mereka turut disiasat mengikut Seksyen 269 Kanun Keseksaan kerana melakukan perbuatan cuai yang mungkin merebakkan jangkitan penyakit. K! ONLINE


Kementerian Luar sedia bantu selaras urusan jemaah haji
Oleh NOR IDAYU BOSRO

25 Mei 2021, 6:57 pm
PUTRAJAYA – Kementerian Luar sedia membantu menyelaraskan urusan jemaah haji Malaysia mengikut bidang kuasa dan kapasiti kementerian itu jika kebenaran menunaikan ibadah itu diberikan kerajaan Arab Saudi tahun ini.
Menterinya, Menteri Luar, Datuk Seri Hishammuddin Tun Hussein berkata, buat masa ini, Malaysia masih menunggu pengumuman rasmi daripada pihak kerajaan Arab Saudi berhubung perkara berkenaan.
“Sekiranya ibadah haji dibenarkan, ia turut melibatkan umat Islam dari luar Arab Saudi dan kita perlu meneliti jumlah keseluruhan jemaah dari seluruh dunia yang dibenarkan serta kuota untuk jemaah haji Malaysia,” katanya dalam kenyataan akhbar di sini hari ini.
Hishammuddin berkata, setiap agensi dan pihak berkuasa terlibat perlu bekerjasama bagi memastikan rakyat Malaysia yang akan ke Tanah Suci untuk mengerjakan ibadah haji tahun ini mematuhi setiap prosedur operasi standard (SOP) termasuk berkaitan keperluan vaksinasi yang ditetapkan oleh kerajaan Arab Saudi.
Katanya, beliau senada dengan kenyataan dikeluarkan Menteri di Jabatan Perdana Menteri (Hal Ehwal Agama), Datuk Zulkifli Mohamad Al-Bakri semalam mengenai pelaksanaan ibadah haji.
Kosmo! Online semalam melaporkan, kerajaan dan Lembaga Tabung Haji (TH) masih menunggu pengumuman rasmi daripada kerajaan Arab Saudi berkaitan jumlah kuota jemaah haji negara, kriteria pemilihan dan kaedah pelaksanaan ibadah untuk musim haji kali ini. -K! ONLINE


Atta Halilintar beli tanah untuk dirikan sekolah tahfiz
Oleh KOSMO!

25 Mei 2021, 6:30 pm
JAKARTA – selebriti Indonesia, Atta Halilintar memberitahu bahawa dia baru membeli sebidang tanah seluas 20 hektar di Jawa Barat untuk dijadikan sekolah menghafal al-Quran, lapor laman berita Suara.com semalam.
“InshaAllah saya akan buat sesuatu di sini, semoga ramai adik-adik yang menghafal al-Quran dan merupakan kesayangan nabi ditempatkan di sini,” katanya menerusi video di YouTube sambil menunjukkan tanah yang dibelinya.
Suami kepada Aurel Hermansyah itu berkata,  dia berharap sekolah agama itu akan memberi manfaat kepada orang ramai.
Melihat lokasi tanah itu yang luas, Atta menambah,  selain mendirikan sekolah, dia juga akan membuat kebun dan sawah di situ.
“Banyak yang boleh dibangunkan di sini, mungkin saya akan wujudkan kawasan ternakan, kebun dan sawah yang membolehkan aktiviti bercucuk tanam. Jadi, mereka yang tinggal di sini nanti boleh jadi usahawan,” katanya.
Atta berkata, dia berhasrat membangunkan ekonomi di kawasan itu dan bagi mengelakkan calon hafazan al-Quran di situ kebosanan, mereka juga kelak diberi peluang belajar pengurusan ekonomi. – Agensi


60 kematian Covid-19 dicatatkan hari ini
Oleh SITI A'ISYAH SUKAIMI

25 Mei 2021, 6:50 pm
PUTRAJAYA – Sebanyak 60 lagi kes kematian Covid-19 dilaporkan hari ini menjadikan jumlah kes kematian di Malaysia sebanyak 2,369 kes.
Ketua Pengarah Kesihatan, Tan Sri Dr. Noor Hisham Abdullah berkata, kes harian pula merekodkan sebanyak 7,289 kes menjadikan jumlah kes positif sebanyak 525,889 kes.
“Angka kes aktif dengan kebolehjangkitan pula mencatatkan sebanyak 63,458 kes manakala, sebanyak 726 kes sedang dirawat di Unit Rawatan Rapi dan 373 kes memerlukan bantuan pernafasan.
“Kes sembuh mencatatkan sebanyak 3,789 kes hari ini dan jumlah kumulatif kes sembuh adalah sebanyak 460,062 kes,” katanya pada ciapan Twitter beliau di sini hari ini. -K! ONLINE


Sekatan tambahan bagi pengembara ke Labuan
Oleh LUQMAN RIDHWAN MOHAMED NOR

25 Mei 2021, 6:29 pm
PETALING JAYA – Beberapa sekatan tambahan bagi kemasukan pengembara ke Wilayah Persekutuan Labuan akan berkuat kuasa pada Khamis ini sehingga 9 Jun depan.
Menteri Kanan (Keselamatan), Datuk Seri Ismail Sabri Yaakob berkata, antara sekatan tambahan dikenakan adalah pengembara wajib menjalani ujian Reverse Transcription Polymerase Chain Reaction (RT-PCR) Covid-19 tiga hari sebelum memasuki Labuan.
Selain itu, katanya, kuarantin wajib pengembara juga akan dilaksanakan iaitu selama 10 hari di rumah bagi penduduk asal Labuan manakala penjawat awam di rumah atau hotel untuk tempoh sama.
“Kuarantin 14 hari di hotel pula adalah bagi pelawat asing dari luar negara,” katanya dalam satu kenyataan hari ini.
Sekatan tambahan lain pula, Ismail Sabri berkata, adalah pengguna Kad Harian Transporter diwajibkan mengambil ujian PCR setiap dua minggu dan wajib menjalani ujian Rapid Test Kit-Antigen (RTK-Ag) setiap minggu.
“Sign on atau off ditangguhkan, manakala sign off dibenarkan dengan 14 hari kuarantin dan wajib menjalani satu ujian RT-PCR.

“Kapal Kumpit ditangguhkan buat sementara waktu. Pelaksanaan sekatan tambahan ini akan berkuat kuasa pada 27 Mei sehingga 9 Jun 2021,” katanya. – K! ONLINE


Premis jual produk kecantikan dikompaun RM25,000
Oleh JAMLIAH ABDULLAH

25 Mei 2021, 6:24 pm
ALOR SETAR – Sebuah premis menjual produk kecantikan di sini dikenakan kompaun RM25,000 kerana beroperasi dalam tempoh Perintah Kawalan Pergerakan Diperketatkan (PKPD).
Ketua Polis Daerah Kota Setar, Asisten Komisioner Ahmad Shukri Mat Akhir berkata, premis kecantikan itu bukan dalam kategori perkhidmatan perlu dan dilarang beroperasi sepanjang tempoh PKPD.
“Kesalahan tersebut dikesan oleh pasukan pemantau yang membuat rondaan di sekitar bandar raya Alor Setar pada pukul 2.15 petang, semalam.
“Premis berkenaan dikompaun RM25,000 atas kesalahan tersebut,” katanya di sini hari ini.
Katanya, sebanyak 13 kompaun dikeluarkan pasukan pemantau Op Covid Ibu Pejabat Polis Daerah Kota Setar terhadap individu dan premis yang didapati masih ingkar dengan arahan dan prosedur operasi standard (SOP) PKPD pada semalam dan hari ini.
“Antara kesalahan lain yang dikesan sepanjang dua hari itu antaranya merentas daerah tanpa kebenaran yang sah daripada pihak polis serta beberapa kesalahan lain berkaitan perlanggaran SOP PKPD,” jelasnya.

Tambahnya, penguatkuasaan juga tertumpu di laluan tikus memasuki daerah Kota Setar.
“Hasil daripada pemantauan mendapati beberapa kenderaan dikesan cuba menyusup masuk ke daerah Kota Setar menggunakan laluan bendang yang dijadikan sebagai laluan tikus.
“Hari ini dua individu dikenakan kompaun masing-masing RM5,000 setelah gagal mengemukakan sebarang dokumen rentas daerah yang sah daripada pihak polis,” katanya.
Tambah beliau, pemantauan pihak polis turut mendapati jumlah kenderaan agak berkurangan selepas pelaksanaan PKPD di daerah ini. – K! ONLINE


48,261 kanak-kanak telah dijangkiti Covid-19
Oleh LUQMAN RIDHWAN MOHAMED NOR

25 Mei 2021, 6:16 pm
PETALING JAYA – Seramai 48,261 orang kanak-kanak dan bayi di seluruh negara telah dijangkiti Covid-19 sehingga semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah tersebut, seramai 6,290 merupakan bayi berumur 18 bulan dan ke bawah.
“Perkembangan terbaru ini amat membimbangkan dan seharusnya menjadi ‘wake up call’ kepada semua pihak terutama ibu bapa.
“Kita sebagai orang dewasalah yang bertanggungjawab melindungi kanak-kanak daripada dijangkiti,” katanya dalam satu kenyataan hari ini.
Justeru, Ismail Sabri berkata, selain memberi penekanan kepada pematuhan prosedur operasi standard (SOP), orang ramai perlu melakukan sekatan pergerakan kendiri bagi mengelak diri, anak-anak dan ahli keluarga daripada dijangkiti Covid-19.
“Ibu bapa perlulah mengawasi anak-anak seperti mengelakkan mereka bermain di luar rumah, memakai pelitup muka serta kerap menggunakan cecair pembasmi kuman,” katanya. – K! ONLINE


Tempoh dua minggu lihat keberhasilan pelaksanaan PKP 3.0
Oleh MOHAMAD NAUFAL MOHAMAD IDRIS

25 Mei 2021, 5:45 pm
SHAH ALAM- Tempoh dua minggu pelaksanaan Perintah Kawalan Pergerakan (PKP) 3.0 dilihat sebagai kritikal bagi melihat keberhasilan penguatkuasaan perintah tersebut.
Menteri Besar Selangor, Datuk Seri Amirudin Shari berkata, ini termasuk langkah dilaksanakan kerajaan Persekutuan dalam menutup pusat pendidikan serta mengurangkan jumlah pekerja di pejabat bagi sektor awam dan swasta yang diharap dapat mengurangkan kes Covid-19.
PKP 3.0 dengan prosedur operasi standard (SOP) diperketatkan dilaksanakan bermula hari ini sehingga 7 Jun depan.
“Semalam (Isnin), kita dah tamatkan dua minggu pertama PKP 3.0 dan mulai hari ini sehingga 7 Jun, kita hendak tengok adakah langkah-langkah yang telah diambil dapat mengurangkan kes.
“Dalam data yang dikeluarkan semalam, terdapat pengurangan kes di institusi pendidikan dan tempat bekerja,” katanya selepas melawat katanya selepas melawat Pusat Pemberian Vaksin (PPV) AstraZeneca di Pusat Konvesyen Ideal (IDCC) di sini hari ini.
Berdasarkan statistik kes harian yang dicatatkan di Selangor semalam adalah sebanyak 2,049 kes berbanding 2,235 kes pada hari Ahad.

Ketika ditanya berhubung tindakan keputusan Kerajaan Persekutuantidak melakukan PKP penuh, Amirudin menjelaskan ia dilakukan setelah mengambil kira pandangan daripada semua Menteri Besar, wakil kementerian, pengarah kesihatan negeri dan beberapa pihak berkepentingan.
“Pelbagai kesan akan timbul sekiranya PKP penuh dilaksanakan seperti kebarangkalian ramai kehilangan pekerjaan atau perniagaan-perniagaan kecil ditutup.
“Namun, sekiranya kes Covid-19 terus meningkat secara mendadak pada masa akan datang, mungkin pelaksanaan PKP penuh adalah yang terbaik. Kerajaan Persektuan dan negeri perlu membuat persiapan awal dari aspek kewangan dan logistik untuk membantu rakyat yang terkesan,” tegasnya. -K! ONLINE


7 lelaki ditahan miliki, proses air ketum
Oleh KHAIRUL MOHD. ALI

25 Mei 2021, 6:43 pm
JOHOR BAHRU – Seorang bapa kepada tiga anak antara tujuh individu ditahan dalam serbuan dijalankan Ibu Pejabat Polis Daerah Seri Alam di tiga lokasi berasingan di sekitar Plentong dan Taman Kota Masai, di sini semalam.
Ketua Polis Daerah Seri Alam, Superintendan Mohd. Sohaimi Ishak berkata, lelaki berusia 33 tahun itu ditahan di rumahnya di Taman Saujana, Plentong.
Katanya, polis turut menemui empat botol air ketum selain pokok ketum yang ditanam di sekitar kediamannya.
“Jika dilihat pada daun pokok tersebut, dianggarkan lebih daripada 100 botol air ketum dapat dihasilkan.
“Selain daripada untuk kegunaan sendiri, kita percaya air ketum yang dihasilkan ini turut dijual kepada orang lain,” katanya dalam satu kenyataan di sini hari ini.
Tambahnya, lelaki yang bekerja sebagai buruh kasar itu juga dipercayai menjadikan bangsal di depan rumahnya sebagai ‘port’ meminum air ketum.

Dalam serbuan di taman perumahan sama, polis turut menahan empat lagi individu yang sedang leka meminum air ketum.
Sementara itu, dalam satu serbuan berasingan di Taman Kota Masai, polis menyerbu satu lagi ‘port’ iaitu sebuah stor kecil yang dijadikan tempat memproses air ketum.
“Dalam serbuan berkenaan, polis menahan dua lelaki yang cuba melarikan diri selepas menyedari kehadiran polis ketika sedang leka membungkus air ketum.
“Siasatan awal menemui satu periuk besar yang dipenuhi daun ketum dan air ketum yang telah siap dibungkus,” ujarnya.
Mohd. Sohaimi turut memberitahu keseluruhan anggaran rampasan melibatkan 11 kilogram daun ketum dan 13 liter air ketum manakala kes disiasat mengikut Seksyen 30 (3) Akta Racun 1952. -K! ONLINE


Selang masa dos kedua Pfizer dibincangkan Khamis ini
Oleh MOHD. HUSNI MOHD. NOOR

25 Mei 2021, 5:59 pm
PUTRAJAYA – Jawatankuasa Khas Jaminan Akses Vaksin (JKJAV) akan bermesyuarat Khamis ini bagi menentukan selang masa pemberian dos vaksin Pfizer kepada rakyat di negara ini.
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata, beliau sedia maklum mengenai desakan beberapa pihak supaya selang masa dos kedua Pfizer dipanjangkan bagi membolehkan ia diagihkan kepada lebih ramai penerima.
Beliau berkata, desakan itu timbul susulan penularan beberapa varian baharu Covid-19 di dalam negara ketika ini.
“Buat masa ini, selang masa bagi dos kedua Pfizer adalah selama tiga minggu manakala, AstraZeneca pula adalah 12 minggu.
“Cadangan lanjutan selang masa ini akan dibincangkan pada mesyuarat klinikal JKJAV pada Khamis ini,” katanya pada sidang akhbar mingguan Badan Bertindak Imunisasi COVID-19 (CITF), secara dalam talian hari ini.
Katanya, pihaknya sedia maklum mengenai tahap efektif serta keupayaan dua dos AstraZeneca dan Pfizer terhadap varian baharu wabak itu berdasarkan beberapa laporan badan kesihatan antarabangsa sebelum ini.

Khairy Jamaluddin berkata, beliau juga difahamkan, Sinovac akan menerbitkan data klinikal mereka mengenai impak varian baharu itu bulan depan.
Menurutnya, pihaknya turut mengambil maklum dan mempertimbangkan data baharu dari United Kingdom (UK) yang menyatakan dua dos vaksin diperlukan untuk melawan varian baharu itu.
Bagaimanapun, beliau menjelaskan, strategi kerajaan ketika ini adalah memastikan setiap rakyat diberikan vaksin secepat mungkin sebagai usaha mengekang penularan wabak Covid-19 di negara ini.
Sebelum ini, media melaporkan varian baharu Covid-19 yang tercetus di India diklasifikasikan sebagai Variant of Concern (VOC) atau varian dibimbangi oleh Pertubuhan Kesihatan Sedunia (WHO).
Ia dipercayai lebih mudah menyebar daripada versi virus asal, dan mungkin mempunyai peningkatan daya tahan terhadap perlindungan vaksin.
Varian dikenali sebagai B.1.617 itu menambah senarai empat varian baharu Covid-19 yang dikesan di beberapa negara termasuk di Britain, Brazil dan Afrika Selatan. – K! ONLINE


Raja Petra perlu bayar RM600,000 kepada Guan Eng
Oleh NUZULSHAM SHAMSUDDIN

25 Mei 2021, 6:38 pm
KUALA LUMPUR – Mahkamah Tinggi di sini memerintahkan penulis blog Raja Petra Raja Kamarudin membayar RM600,000 kepada bekas Menteri Kewangan Lim Guan Eng berhubung beberapa artikel berunsur fitnah berhubung projek terowong bawah laut Pulau Pinang.
Pesuruhjaya Kehakiman Datuk Mohd. Arief Emran Arifin memutuskan demikian dalam keputusan berhubung taksiran ganti rugi itu secara dalam talian hari ini.
Menurut peguam Simon Murali yang mewakili Guan Eng ketika dihubungi, jumlah RM600,000 yang perlu dibayar itu melibatkan ganti rugi am dan teruk selain kos RM10,000 yang perlu dibayar kepada Guan Eng.
Pada 14 April lalu, Guan Eng, 61, selaku plaintif ketika memberi keterangan pada prosiding taksiran ganti rugi di mahkamah itu menuntut ganti rugi RM20 juta dalam kes saman fitnahnya terhadap Raja Petra berhubung artikel fitnah tersebut.
Katanya sebanyak 20 artikel telah disiarkan dalam kedua-dua versi bahasa Inggeris dan Melayu oleh portal Malaysia Today milik Raja Petra bermula Februari 2019.
Guan Eng memaklumkan, beliau menuntut ganti rugi RM1 juta bagi setiap artikel dan semasa artikel-artikel itu diterbitkan, beliau memegang jawatan penting sebagai Menteri Kewangan dan pemfitnahan itu adalah khusus kepada khidmatnya sebagai Ketua Menteri Pulau Pinang.

Katanya, siri artikel itu telah dikongsi oleh pengguna internet dan artikel-artikel itu masih belum diturunkan (padam) lagi oleh defendan (Raja Petra).
Pada 28 Februari tahun lalu, Guan Eng memperoleh penghakiman ingkar selepas Raja Petra tidak memasukkan kehadiran bagi menjawab saman yang dikemukakan terhadapnya.
Guan Eng memfailkan saman fitnah pada 6 September 2019 berhubung satu siri artikel  ‘Dari Fail SPRM’ yang disiarkan dalam kedua-dua versi bahasa Inggeris dan Melayu oleh portal Malaysia Today milik Raja Petra antara 24 Februari dan 15 Mac 2019 selain mendakwa artikel berunsur fitnah itu adalah berkaitan siasatan SPRM berhubung dakwaan rasuah dalam projek terowong berkenaan.
Setiausaha Agung DAP itu memfailkan permohonan bagi mendapatkan penghakiman ingkar selepas Raja Petra gagal memberikan maklum balas terhadap notis saman yang diiklankan Lim melalui tiga akhbar pada 10 Feb 2020. K! ONLINE


Tasha Manshahar reda bapa dibawa ke pusat kuarantin
Oleh MOHAMMAD SHAHEMY AZMI

25 Mei 2021, 6:31 pm
PETALING JAYA – Penyanyi Tasha Manshahar reda apabila bapanya yang dijangkiti wabak Covdi-19 dibawa pihak Kementerian Kesihatan Malaysia (KKM) untuk menjalani rawatan di Pusat Kuarantin dan Rawatan Covid-19 (PKRC), Maeps Serdang malam tadi.
Menerusi satu hantaran video yang dimuat naik Tasha atau nama sebenarnya Nur Nadia Natasha Mohd Manshahar, 29, dalam Instagram, kelihatan bapanya Mohd Manshahar dibawa menaiki ambulan untuk dibawa ke PKRC Maeps.
“Sebab ayah warga emas, KKM bimbang jadi mereka ambil ayah untuk dikuarantin dekat Maeps. Bagus juga sebab ada orang (petugas kesihatan) pantau ayah dekat sana,” ujarnya.
Dalam hantaran itu juga, penyanyi yang popular menerusi lagu Terima Kasih Cinta itu turut memberitahu bahawa keadaan kesihatan bapanya semakin pulih dan selepas menjalani kuarantin kendiri di rumah.
“Ayah mula menunjukkan gejala pada 10 Mei lalu dan melakukan ujian calitan Covid-19 pada 15 Mei serta menjalani kuarantin di rumah.
“Sebenarnya sejak 13 Mei lagi ayah tak pergi mana-mana dan hanya duduk dalam bilik (kuarantin). Sekarang ini ayah hampir nak sihat,” tulisnya.

Ujarnya lagi, bapanya juga sudah mendapat semula deria bau dan rasa yang hilang selepas dijangkiti Covid-19.
Pada masa sama, Tasha juga berharap kesihatan bapanya akan kembali pulih beberapa waktu lagi dan boleh menjalani kehidupan di rumah bersama ibunya serta keluarga yang lain.
Terdahulu, Tasha ada berkongsi kisah duka apabila ibunya, Herina Wong Abdullah yang dirawat di Unit Rawatan Rapi (ICU) Hospital Serdang terpaksa dikomakan ekoran paru-parunya dijangkiti kuman selain paras oksigen dalam badan tidak stabil akibat jangkitan Covid-19. -K! ONLINE


Sindiket pecah rumah babitkan kerugian RM600,000 tumpas
Oleh MUHAMMAD AYMAN GHAFFA

25 Mei 2021, 5:08 pm
KOTA BHARU – Polis Kelantan percaya pihaknya sudah menyelesaikan sebanyak 27 kes pecah rumah dengan nilai kerugian kira-kira RM600,000 di empat daerah selepas menahan tujuh anggota sindiket ‘Goldcar’ sejak sebulan lalu.
Ketua Polis Kelantan, Datuk Shafien Mamat berkata, selepas menerima beberapa laporan berhubung kes pecah rumah Mac lalu, pihaknya telah menubuhkan satu pasukan Task Force untuk menyiasat kejadian tersebut.
Katanya, sebulan kemudian, empat suspek yang terlibat dalam kes itu berjaya ditahan manakala tiga lagi pada bulan ini di sekitar daerah ini Pasir Puteh, Bachok dan Tumpat.
“Siasatan mendapati, ahli kumpulan itu berusia dalam lingkungan 20 hingga 40-an dan mereka diketuai oleh seorang individu bernama Malik yang berusia 35 tahun. Empat daripada suspek merupakan ahli sindiket manakala tiga lagi dipercayai pelanggan yang membeli barangan daripada mereka.
“Dengan penahanan mereka, polis berjaya menemui semula 10 buah kereta, telefon pintar, komputer riba, jam tangan mewah dan dron dipercayai hasil daripada kegiatan jenayah pecah rumah,” katanya pada sidang akhbar di Ibu Pejabat Polis Kontinjen Kelantan di sini hari ini.
Menurut Shafien, siasatan mendapati, suspek dipercayai akan bertindak memecah masuk rumah untuk merompak barangan kemas sebelum membawa lari kereta yang berada di halaman rumah mangsa.

Katanya, mereka juga tidak menggunakan sebarang senjata berbahaya ketika melakukan jenayah dan hanya menjadikan beberapa alat pertukangan sebagai kelengkapan utama untuk memecah masuk rumah mangsa.
“Sindiket ini dipercayai mula aktif sejak awal tahun ini dan dalam tempoh beberapa bulan mereka berjaya memperoleh hasil sehingga mencecah RM600,000.
“Hasil semakan turut mendapati ketua kumpulan itu mempunyai 18 rekod jenayah lampau berkait kes pecah rumah, curi kenderaan, samun dan dadah. Selain itu, suspek juga merupakan bekas tahanan Akta Pencegahan Jenayah (POCA) 1959,” katanya.
Ujar Shafien, ketujuh-tujuh suspek itu kini disiasat mengikut Seksyen 457 Kanun Keseksaan kerana terlibat jenayah pecah rumah dan Seksyen 395 Kanun Keseksaan kerana melakukan samun berkumpulan. – K! ONLINE


Kelantan catat empat kematian kes Covid-19 sehari
Oleh ROSALWANI CHE SOH

25 Mei 2021, 5:38 pm
KOTA BHARU – Rekod Jabatan Kesihatan Negeri Kelantan (JKNK) menunjukkan bahawa purata kematian pesakit Covid-19 di Kelantan kini mencecah empat orang sehari.
Pengarahnya, Datuk Dr. Zaini Hussin berkata, ia melibatkan pesakit kritikal yang ditempatkan di wad Hospital Raja Perempuan Zainab ll (HRPZ II) dan Hospital Universiti Sains Malaysia (HUSM), Kubang Kerian.
“Peningkatan kes kematian ini melibatkan mereka yang mempunyai penyakit kronik dan risiko kesihatan lain.
“Melalui data JKNK, kadar keboleh jangkitan wabak sejak kebelakangan ini juga lebih tinggi dengan angka kematian juga lebih ramai,” katanya kepada pemberita sewaktu melakukan pemantauan di Pusat Kuarantin dan Rawatan Covid-19 (PKRC) Tanjung Chat di sini hari ini.
PKRC berkenaan merupakan pusat kuarantin ke-13 yang dibuka di negeri ini dan menjadi pusat kuarantin ketiga yang menempatkan pesakit Covid-19 wanita selepas PKRC Pengkalan Chepa dan Tanah Merah.
Mengulas lanjut, Zaini berkata, secara keseluruhan, sebanyak 104 kematian dicatatkan di Kelantan sejak awal tahun lalu sehingga semalam.

Katanya, Kelantan mencatatkan sebanyak 97 kematian pada tahun ini manakala hanya tujuh sahaja kematian pada tahun lalu.
“Peningkatan kes ini disebabkan varian baharu yang mudah merebak dan kadar pematuhan prosedur operasi standard (SOP) dalam kalangan masyarakat di negeri ini semakin lemah.
“Ketika Perintah Kawalan Pergerakan (PKP) 1.0, kes menurun apabila banyak sekatan dilakukan termasuk dalam bidang ekonomi,” katanya.
Ujar Zaini, PKP 3.0 ketika ini banyak memberi kelonggaran dengan semua sektor ekonomi dibuka sehingga memudahkan penularan jangkitan. – K! ONLINE


Tiada isu pengeluaran vaksin oleh Pharmaniaga
Oleh MOHD. HUSNI MOHD. NOOR

25 Mei 2021, 5:27 pm
PUTRAJAYA – Tiada isu membabitkan pengeluaran vaksin oleh syarikat Pharmaniaga seperti yang didakwa sebaliknya kerajaan yakin bekalan vaksin oleh syarikat itu berjalan lancar seperti dijadualkan.
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata, pihaknya yakin Pharmaniaga akan dapat memenuhi kontrak pembekalan dan penghantaran seperti ditetapkan kerajaan.
Beliau berkata, Pharmaniaga juga difahamkan akan membawa masuk bekalan vaksin Sinovac dari China bagi membantu melancarkan PICK.
“Kami dimaklumkan, Pharmaniaga mampu membekalkan 500,000 dos vaksin Sinovac seminggu,” katanya pada sidang akhbar mingguan Badan Bertindak Imunisasi Covid-19 (CITF), secara dalam talian hari ini.
Beliau berkata demikian susulan dakwaan kononnya vaksin yang diproses Pharmaniaga tidak memenuhi kualiti dan setanding dengan Sinovac yang dibekalkan terus dari China.
Khairy Jamaluddin berkata, beliau ingin menjelaskan bahawa vaksin yang diproses Pharmaniaga di kilangnya di Puchong, Selangor menepati kualiti yang sama seperti bekalan yang diterima dari China.

“Tuduhan ini langsung tidak bertanggungjawab dan tindakan undang-undang akan diambil terhadap individu yang menyebarkan berita tidak benar ini,” katanya.
Mengulas kenyataan Menteri Kanan (Keselamatan) Datuk Seri Ismail Sabri Yaakob bahawa vaksin diproses Pharmaniaga adalah satu-satunya vaksin yang halal di dunia, Khairy Jamaluddin berkata, ia tidak bermaksud vaksin yang lain itu haram.
“Saya difahamkan, vaksin jenis Sinovac yang diproses dan dibotolkan Pharmaniaga mendapat sijil halal oleh Majlis Ulama Indonesia.
“Bagaimanapun, ini tidak bermaksud vaksin lain mengandungi apa-apa ramuan yang menyebabkan vaksin itu haram.
“Kita telah buat semakan terhadap vaksin Pfizer dan AstraZeneca dan mendapati tiada apa-apa ramuan yang datang daripada khinzir (babi) sebagaimana yang didakwa,” katanya. -K! ONLINE


Agong zahir rasa dukacita insiden perlanggaran tren LRT
Oleh LUQMAN RIDHWAN MOHAMED NOR

25 Mei 2021, 5:35 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan rasa dukacita dan terkejut dengan berita kemalangan membabitkan pelanggaran dua tren Transit Aliran Ringan (LRT) semalam.
Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata, Seri Paduka Baginda mendoakan semoga semua mangsa kemalangan tersebut termasuk enam orang yang dilaporkan kritikal serta 15 lagi separa kritikal dan kini sedang menerima rawatan di Hospital Kuala Lumpur (HKL) dikurniakan kesembuhan segera.
“Seri Paduka Baginda turut menzahirkan rasa syukur ke hadrat Ilahi kerana kesemua penumpang dalam kemalangan tersebut telah dapat dikeluarkan dari tempat kejadian dan dibawa ke HKL dengan segera bagi mendapatkan rawatan,” katanya dalam satu kenyataan hari ini.
Pada masa sama, katanya, Seri Paduka Baginda turut menzahirkan setinggi penghargaan kepada para petugas keselamatan dan kecemasan atas kepantasan serta kesungguhan mereka dalam usaha menyelamat dan merawat mangsa-mangsa kemalangan terbabit.
“Seri Paduka Baginda turut menzahirkan harapan agar pihak-pihak berkaitan memberikan keutamaan kepada mangsa-mangsa kemalangan, khususnya dalam bentuk rawatan menyeluruh dan kebajikan mereka.
“Seri Paduka Baginda menzahirkan harapan agar insiden tersebut dijadikan iktibar kepada semua pihak berkaitan untuk memastikan ia tidak berulang di masa hadapan bagi memastikan keselamatan para penumpang terjamin dan dipelihara dengan sebaiknya,” katanya. – K! ONLINE


Siput pupus lebih cepat daripada dinosaur
Oleh KOSMO!

25 Mei 2021, 5:30 pm
LONDON – Satu kajian baharu terbaharu mendapati siput diancam kepupusan manakala kematian spesies itu lebih cepat berbanding kadar kepupusan dinosaur, lapor laman berita Daily Star kelmarin.
Satu pertiga daripada spesies siput termasuk siput babi dijangka pupus pada abad berikutnya akibat aktiviti manusia.
Kadar itu lebih cepat berbanding kepupusan tiga per empat hidupan di Bumi selepas sebutir asteroid dengan saiz sebesar sebuah bandar menghancurkan Teluk Mexico 66 juta tahun lalu.
Saintis-saintis berkata,  kemusnahan habitat, perubahan iklim, eksploitasi berlebihan dan pencemaran merupakan isu yang mengancam hidupan siput.
“Biarpun impak manusia terhadap biota dunia (kehidupan haiwan dan tumbuhan) terhenti hari ini, kadar kepupusan akan tetap tinggi untuk jangka masa yang lama,” kata Dr. Thomas Neubaeur yang merupakan ahli ekologi Universiti Justus Liebig di Giessen, Jerman.
Siput sangat penting untuk ekosistem dunia kerana ia merupakan sumber makanan bagi kebanyakan burung dan ikan.

Siput juga memakan kulat dan dedaunan yang membantu proses penguraian.
Kajian tersebut adalah berdasarkan 3,387 jenis siput Eropah yang masih hidup dan telah mati daripada 200 juta tahun yang lalu.
Secara puratanya, kadar kepupusan dijangka 1,000 kali lebih tinggi dan spesies air tawar yang hidup sekarang akan hilang pada abad berikutnya dan ia sangat membimbangkan.
“Kepupusan sesuatu spesies akan menyebabkan perubahan dalam komuniti dan akan mengganggu ekosistem dalam jangka panjang,” kata Dr. Neubauer. -Agensi


Jiran bantu warga emas pekak bisu suntik vaksin
Oleh NOR SHAFAWATI YUP

25 Mei 2021, 5:21 pm
SEREMBAN – Usaha murni seorang wanita yang membantu jirannya, Sim Hooi Hong, 80, warga emas yang juga orang kelainan upaya pekak dan busi mendapatkan suntikan vaksin di KPJ Seremban di sini harus diberikan pujian.
Tang Ngar Kwun, 49, berkata, menjadi tanggungjawabnya sebagai jiran untuk membantu warga emas itu memandangkan anak-anaknya tinggal di Johor.
“Pasangan warga emas ini iaitu Uncle Sim (Sim Hooi Hong) dan isterinya mengalami masalah pekak dan bisu dan mereka tinggal berdua sahaja di Taman Layang-Layang, Seremban.
“Saya memang rapat dengan mereka dan semalam anak-anaknya ada menghubungi saya dan meminta tolong untuk menghantar Uncle Sim ke Hospital KPJ Seremban untuk mendapatkan suntikan vaksin,” katanya ketika ditemui di sini hari ini.
Hooi Hong merupakan salah seorang daripada 100 penerima suntikan vaksin Sinovac yang terpillih untuk mendapatkan vaksinasi Covid-19 di Hospital KPJ Seremban yang dilantik sebagai Pusat Pemberian Vaksin (PPV).
Sementara itu, Ketua Pegawai Eksekutif Hosital KPJ Seremban, Mohamad Sofian Ismail berkata, sebagai menyahut seruan kerajaan dalam Program Imunisasi Covid-19 Kebangsaan, Hospital KPJ Seremban telah dipilih sebagai PPV iaitu salah sebuah fasiliti kesihatan yang menyediakan suntikan vaksin kepada penerima yang layak.

“KPJ Healthcare serta rangkaian hospital di KPJ Seremban menyeru agar semua warga Malaysia yang berkelayakan untuk mendapatkan vaksinasi Covid-19.
“Sebagai PPV yang dilantik, KPJ Seremban bersedia untuk memastikan vaksinasi dapat diberikan kepada penerima yang layak berdasarkan pemilihan oleh Kementerian Kesihatan Malaysia (KKM) melalui pendaftaran di aplikasi MySejahtera atau Vaksincovid.gov.my,” katanya ketika ditemui pada Program Suntikan Vaksin Covid-19 di Hospital KPJ Seremban yang bermula hari ini hingga 28 Mei depan (Khamis).
Semalam KKM memaklumkan 12 hospital swasta akan beroperasi sebagai PPV bermula 25 Mei 2021 dengan gabungan jumlah kapasiti 2,250 dos sehari di bawah Program Imunisasi Covid-19 Kebangsaan dan akan terus dipertingkatkan setiap minggu.
Di Negeri Sembilan, hospital swasta yang terpilih sebagai PPV ialah KPJ Seremban, Pusat Perubatan Mawar dan Hospital UCSI. – K! ONLINE


Kertas siasatan Awie langgar SOP siap minggu ini
Oleh DIYANATUL ATIQAH ZAKARYA

25 Mei 2021, 5:31 pm
MELAKA – Kertas siasatan melibatkan Datuk Awie yang didakwa melanggar prosedur operasi standard (SOP) Tempoh Kawalan Pergerakan (PKPP) dalam satu majlis amal pada 7 Mei lalu akan diserahkan kepada Timbalan Pendakwa Raya, minggu ini.
Timbalan Ketua Polis Melaka, Senior Asisten Komisioner Razali Abu Samah memberitahu, kertas siasatan berhubung kejadian yang klip videonya turut tular di laman sosial itu telah hampir lengkap.
“Kertas siasatan membabitkan artis Datuk Awie hampir lengkap, namun kita masih lagi memanggil saksi-saksi yang ada.
“Selesai sahaja nanti, rasanya dalam minggu ini kita akan hantar kertas siasatan kepada pihak Timbalan Pendakwa Raya dan lihat apa keputusan mereka nanti (untuk pendakwaan),”katanya.
Beliau berkata demikian kepada pemberita selepas membuat tinjauan pematuhan SOP Perintah Kawalan Pergerakan (PKP) 3.0 di sebuah pusat beli-belah di sini, hari ini.
Sebelum ini Kosmo! melaporkan Datuk Awie atau nama sebenarnya Ahmad Azhar Othman dipanggil pihak polis negeri bagi membantu siasatan susulan satu klip video yang tular di laman sosial berhubung pelanggaran SOP di sebuah hotel di Jalan Hang Tuah.

Klip video berdurasi 42 saat itu menunjukkan beliau dan beberapa individu dipercayai daripada persatuan beca telah melanggar SOP PKPP dengan tiada penjarakan sosial dan tidak memakai pelitup muka.
Siasatan telah dilakukan di bawah Seksyen 21A Akta Pencegahan dan Pengawalan Penyakit Berjangkit 1988 dan Peraturan 18, Peraturan-Peraturan Pencegahan dan Pengawalan Penyakit Berjangkit (Kawalan Pergerakan Pemulihan ),No.3,2021.
Pihak penganjur dan vokalis Wings itu kemudian dilaporkan telah hadir memberi keterangan kepada pihak polis pada 10 Mei lalu di Ibu Pejabat Polis Daerah (IPD) Melaka Tengah. – K! ONLINE


Mayat lelaki ditemui dalam patung dinosaur
Oleh KOSMO!

25 Mei 2021, 4:55 pm
MADRID, Sepanyol – Mayat seorang lelaki ditemui di dalam sebuah patung dinosaur gergasi di Barcelona, Sepanyol selepas seorang bapa dan anak lelakinya melaporkan mengenai bau busuk.
Polis di Barcelona sedang menyiasat kejadian itu dan tidak menolak kemungkinan mangsa terjatuh ke dalam patung  itu ketika cuba mengambil telefon bimbitnya.
Bapa dan anak lelaki berkenaan yang merupakan pelawat tetap di lokasi itu menghubungi polis selepas terhidu bau busuk di tempat mereka biasa bermain, lapor akhbar La Vanguardia.
Apabila anggota  bomba dan polis mengintai ke dalam rekahan pada kaki patung Stegosaurus itu, mereka melihat mayat mangsa.
Mereka kemudian menggunakan gergaji untuk membuat lubang pada patung tersebut dan mengeluarkan mayat mangsa menggunakan kren.
Mayat itu dikenal pasti sebagai seorang lelaki berumur 39 tahun yang dilaporkan hilang oleh keluarganya beberapa jam sebelum mangsa ditemui.

Polis percaya dia terjatuh ke dalam patung itu ketika cuba mengambil telefon bimbitnya.
Sumber tempatan melaporkan bahawa  tiada perbuatan khianat dalam kejadian itu manakala mayat mangsa juga tidak menunjukkan kesan dipukul atau ditikam.
Patung dekorasi itu juga telah  dipindahkan dari lokasi tersebut di luar Bangunan Cubic. Ia diletakkan di lokasi tersebut sebagai iklan untuk sebuah pawagam lama di Barcelona. – Agensi


Mayat lelaki cari ketam tersangkut pada akar
Oleh MOHAMAD FAIZAL HASHIM

25 Mei 2021, 5:02 pm
ISKANDAR PUTERI – Seorang lelaki yang dilaporkan hilang ketika mencari ketam di kawasan paya Kampung Melayu Dapur Arang, Gelang Patah, dekat sini, Jumaat lalu ditemui meninggal dunia hari ini.
Komander Operasi dari Balai Bomba dan Penyelamat (BBP) Iskandar Puteri, Mohd. Khairi Zainuddin berkata, mayat Zulkifli Amin, 56, ditemukan kira-kira 550 meter dari Pusat Kawalan Bomba (PKB) pada pukul 9.40 pagi.
Katanya, pada hari kedua operasi mencari dan menyelamat (SAR) dijalankan memberi tumpuan di kawasan Bendung 4 kerana rakan mangsa memaklumkan mangsa berhajat mencari ketam di kawasan kolam lama itu.
“SAR yang digerakkan berjaya menemukan mayat mangsa yang tersangkut pada akar pokok. Berdasarkan maklumat daripada rakan mangsa, Zulkifli mencari ketam di Bendung 4 sekitar kawasan tersebut sebelum hilang.
“Mayat dibawa ke Jeti Cekur Manis, Gelang Patah di sini dan disahkan meninggal dunia di lokasi kejadian,” katanya dalam satu kenyataan di sini hari ini.
Mohd. Khairi memberitahu, mayat mangsa diserahkan kepada pihak polis untuk tindakan lanjut.-K! ONLINE


Jawatankuasa siasatan ditugas segera kumpul laporan
Oleh NOR IDAYU BOSRO

25 Mei 2021, 5:13 pm
PUTRAJAYA – Jawatankuasa siasatan kemalangan tren Transit Aliran Ringan (LRT) laluan Kelana Jaya ditugaskan untuk mengumpul semua laporan siasatan dengan segera sebelum dibentangkan sebagai laporan akhir.
Menteri Pengangkutan, Datuk Seri Wee Ka Siong berkata, arahan rasmi untuk melakukan penyiasatan akan disediakan dan ditandatangani pihaknya seperti yang diperuntukkan di bawah Akta 715 (Akta Pengangkutan Awam Darat 2010).
Beliau berkata, Ketua Setiausaha Kementerian Pengangkutan (MOT), Datuk Isham Ishak akan mengetuai jawatankuasa itu yang turut dianggotai Timbalan Ketua Setiausaha (Dasar) MOT, Normah Osman sebagai Timbalan Pengerusi.
Katanya, ahli jawatankuasa lain ialah Setiausaha Bahagian Darat MOT, Wan Mohd. Asraf Wan Saleh; Penasihat Undang-Undang MOT, Azlin Sabtu dan Ketua Inspektor Kemalangan Udara, Biro Siasatan Kemalangan Udara MOT, Brig. Jeneral Izani Ismail.
“Ketua Pengarah Keretapi, Mohd. Shahriman Shafein pula dilantik sebagai sekretariat,” katanya dalam sidang akhbar secara maya di sini hari ini.
Ka Siong berkata, tenaga pakar yang dicadangkan sebagai ahli jawatankuasa itu pula ialah Bekas Ketua Bahagian Rel Suruhanjaya Pengangkutan Awam Darat, Yuslizar Daud dan Maintenance Support Signalling Manager, ERL Maintenance and Services Sdn. Bhd., Anthony Arokianathan.

“Turut menganggotai ialah pensyarah Pusat Kecemerlangan Industri – Rel (ICOE-REL), Institut Kejuruteraan Integrasi Universiti Tun Hussein Onn Malaysia, Prof. Madya Dr. Nor Aziati Abdul Hamid dan Pensyarah Fakulti Kejuruteraan Universiti Putra Malaysia, Prof. Dr. Wong Shaw Voon,” katanya.
Katanya, nota Kabinet akan disediakan merangkumi laporan awal mengenai kronologi kejadian, jumlah mangsa yang terlibat, penubuhan petugas, jawatankuasa siasatan serta tindakan susulan termasuk pelan penambahbaikan jangka panjang.
“Segala perihal berkaitan komunikasi awam mengenai penyiasatan akan dikeluarkan sepenuhnya secara rasmi oleh Pejabat Menteri,” ujarnya. – K! ONLINE


Kelantan terima lagi 40,000 dos vaksin Sinovac
Oleh YATIMIN ABDULLAH

25 Mei 2021, 4:32 pm
KOTA BHARU – Kelantan bakal menerima 40,000 dos vaksin jenis Sinovac bagi menjayakan program Program Imunisasi Covid-19 Kebangsaan (PICK) di negeri ini.
Pengarah Jabatan Kesihatan Negeri Kelantan (JKNK), Datuk Dr. Zaini Husin berkata, bekalan vaksin dijangka akan diterima pada pada 27 Mei.
Menurutnya, dengan jumlah bekalan yang diterima itu, seramai 20,000 penerima akan menerima suntikan di bawah program imunisasi berkenaan.
“Bekalan tersebut merupakan dos tambahan bagi fasa kedua termasuk persiapan fasa ketiga PICK tidak lama lagi.
“Bagaimanapun, JKNK masih belum mendapat jumlah keseluruhan kuantiti bekalan vaksin tersebut bagi negeri Kelantan,” katanya ketika dihubungi pemberita hari ini.-K! ONLINE


APMM patah cubaan pindah minyak diesel
Oleh NIK NUR IZZATUL HAZWANI NIK ADNAN

25 Mei 2021, 4:23 pm
KEMAMAN – Maritim Malaysia (APMM) berjaya mematahkan cubaan dua kapal bekalan yang disyaki cuba melakukan pemindahan minyak diesel secara haram berhampiran Pelabuhan Kemaman dekat sini semalam.
Kedua-dua kapal bekalan dikesan dipercayai melakukan aktiviti tersebut pada kedudukan 3.4 batu nautika dari Kuala Kemaman dekat sini pada pukul 11.30 pagi.
Pengarah Zon Maritim Kemaman, Rashidilhadi Abd. Rashid berkata, kedua-dua kapal tersebut ditahan selepas dikesan merapat antara satu sama lain dalam keadaan mencurigakan.
“Hasil pemeriksaan mendapati kedua-dua kapal tersebut dipercayai sedang melakukan pemindahan minyak diesel tanpa kebenaran sah.
“Kita telah menahan kedua-kedua kapten kapal bersama 17 kru yang berusia dalam lingkungan 22 dan 61 tahun,” katanya kepada Kosmo! di sini hari ini.
Rashidilhadi berkata, pemeriksaan mendapati kesemua kapal tersebut yang merupakan warga tempatan dan Indonesia memiliki dokumen pengenalan yang sah.

Tambah beliau, mereka yang ditahan telah dibawa ke Zon Maritim Kemaman dekat sini untuk siasatan lanjut mengikut Ordinan Perkapalan Saudagar 1952. – K! ONLINE


Khabar angin Lim Kok Wing meninggal palsu
Oleh LUQMAN RIDHWAN MOHAMED NOR

25 Mei 2021, 4:45 pm
PETALING JAYA – Universiti Teknologi Kreatif Limkokwing (LUCT) menafikan khabar angin bahawa Pengasasnya, Tan Sri Lim Kok Wing telah meninggal dunia hari ini.
Pengerusi Majlis Pentadbir Universiti (LUCT), Prof. Datuk Dr. Raduan Che Ros berkata, Kok Wing dimasukkan ke sebuah hospital pada Rabu lalu ekoran positif Covid-19.
“Khabar angin itu tak betul. Ramai yang bertanyakan perkara ini dan saya perlu jelaskan bahawa Kok Wing tidak meninggal dunia.
“Dia masih hidup dan sedang berehat,” katanya ketika dihubungi Kosmo! hari ini. – K! ONLINE


Mahkamah benar semakan kehakiman MUDA
Oleh NUZULSHAM SHAMSUDDIN

25 Mei 2021, 4:13 pm
KUALA LUMPUR – Mahkamah Tinggi di sini membenarkan permohonan semakan kehakiman
Syed Saddiq Syed Abdul Rahman serta 12 individu bagi mencabar tindakan Menteri Dalam Negeri dan Jabatan Pendaftaran Pertubuhan (RoS) yang masih belum membuat keputusan terhadap rayuan mereka untuk mendaftarkan Ikatan Demokratik Malaysia (MUDA) sebagai sebuah parti politik.
Perkara itu dimaklumkan peguam Lim Wei Jiet yang mewakili Syed Saddiq dan 12 individu itu selaku pemohon pada prosiding kes tersebut secara talian di hadapan Hakim Datuk Noorin Badaruddin.
“Dalam prosiding hari ini Jabatan Peguam Negara (AGC) tidak membantah terhadap permohonan yang dikemukakan, ” katanya ketika dihubungi hari ini.
Sementara itu Wei Jiet turut memaklumkan Menteri Dalam Negeri sehingga hari ini masih belum membuat keputusan terhadap permohonan mereka.
Mahkamah kemudian menetapkan 8 Jun ini bagi pengurusan kes seterusnya dihadapan Timbalan Pendaftar Firdaus Sidqi Sharil Azli.-K! ONLINE


Malaysia perlu bersedia hadapi peningkatan kes Covid-19
Oleh EDDY AQMAL MOHAMED HAMIDI

25 Mei 2021, 4:17 pm
PETALING JAYA – Malaysia perlu bersedia menghadapi peningkatan kes Covid-19 dalam negara dan rakyat dinasihatkan agar berterusan mengamalkan prosedur operasi standard (SOP) serta elakkan keluar rumah bagi mengekang penularan wabak tersebut.
Ketua Pengarah Kesihatan, Tan Sri Dr. Noor Hisham Abdullah berkata, kes harian Covid-19 di Malaysia kini menunjukkan trend peningkatan yang ketara bermula 1 April lalu.
“Trend peningkatan ini akan mengakibatkan lonjakan mendadak dalam jumlah kes positif Covid-19 di seluruh negara,” katanya menerusi satu ciapan di laman Twitter hari ini.

Menurut Noor Hisham, negara perlu bersedia menghadapi situasi lebih buruk susulan peningkatan tersebut.
“Bantu kami (Kementerian Kesihatan (KKM)) dengan mengelakkan keluar rumah. Hanya secara bersama-sama kita mampu memutuskan rantaian jangkitan virus Covid-19 daripada terus menular.
“Mengabaikan fakta dan data serta memberikan alasan untuk keluar dari rumah tidak akan membantu. Sekiranya sangat perlu untuk keluar rumah seperti urusan kerja, sila patuhi segala SOP yang telah ditetapkan,” tegas beliau. – K!ONLINE

kapsyen – Perkongsian graf oleh Noor Hisham di laman Twitternya memaparkan peningkatan mendadak jumlah kes Covid-19 di Malaysia.


Tata Steel akan bayar gaji pekerja mati akibat Covid-19 sehingga usia pencen
Oleh KOSMO!

25 Mei 2021, 4:43 pm
NEW DELHI – Syarikat pengeluar besi, Tata Steel akan terus membayar gaji kepada keluarga mangsa Covid-9 yang meninggal dunia di India, lapor Perbadanan Penyiaran British (BBC) semalam
Firma tersebut menyatakan, pihaknya akan membayar gaji, faedah perumahan dan perubatan kepada  waris mangsa sehingga mencapai usia persaraan 60 tahun.
Tata Steel juga berjanji akan membiayai kos pendidikan anak-anak pekerja barisan hadapan yang meninggal dunia akibat pandemik sehingga mereka tamat pelajaran di peringkat universiti.
Syarikat itu merupakan firma utama terbaharu di India yang mengumumkan pelan sokongan kewangan untuk keluarga pekerja yang hilang nyawa disebabkan Covid-19.
Pada bulan lalu, konglomerat hospitaliti, Oyo Rooms berkata, pihaknya akan membantu keluarga pekerjanya yang mati akibat koronavirus termasuk membayar gaji selama lapan bulan dan membiayai pendidikan anak-anak pekerja selama lima tahun.
“Perang melawan Covid-29 jauh daripada selesai tetapi saya harap inisiatif ini akan membantu meringankan beban keluarga pekerja kami,” kata pengasas syarikat itu, Ritesh Agarwal di laman Twitter.
Pada awal bulan ini, pengeluar kaca, Borosil mengumumkan akan membayar gaji pekerja yang meninggal dunia akibat Covid-19 untuk tempoh dua tahun akan datang. – Agensi


Mercun, bunga api bernilai RM2.02 juta dilupuskan
Oleh MOHAMAD FAIZAL HASHIM

25 Mei 2021, 4:50 pm
JOHOR BAHRU – Polis Johor melupuskan mercun dan bunga api yang dirampas dalam lapan kes yang dibuat di beberapa daerah dengan nilai keseluruhan kira-kira RM2.02 juta.
Ketua Polis Johor, Datuk Ayob Khan Mydin Pitchay berkata, pelupusan mercun dan bunga api itu dibuat sejak Ahad sehingga Jumaat ini di Lapang Sasar Batu Anam, Segamat.
Katanya, rampasan mercun dan bunga api ini dibuat sepanjang tahun lalu hingga Februari lalu di beberapa daerah melibatkan lima kes di Ibu Pejabat Polis Daerah (IPD) Johor Bahru Utara, IPD Iskandar Puteri (1) dan IPD Kluang (2).
“Pelupusan mercun dan bunga api tanpa kebenaran bagi penyimpanan dan jualan ini dibuat setelah selesai siasatan dan pendakwaan serta telah mendapat arahan pelupusan daripada mahkamah.
“Kes ini telah disiasat dibawah Seksyen 8 Akta Bahan Letupan 1957 dan Seksyen 74 Peraturan-peraturan Bahan Letupan 1957.
“Susulan rampasan itu, polis telah membuat tangkapan keseluruhan membabitkan 10 orang lelaki berusia lingkungan 27 hingga 50 tahun,” katanya dalam kenyataan hari ini.-K! ONLINE


Bersiar-siar pakai gelang ‘pink’, lelaki dikompaun RM4,000
Oleh MOHD SYALMIZI HAMID

25 Mei 2021, 4:36 pm
SEBERANG PERAI – Seorang lelaki yang memakai gelang berwarna merah jambu atau pesakit di bawah pengawasan (PUS) dikenakan kompaun RM4,000 selepas didapati berada di dalam sebuah komplek makanan di Teluk Air Tawar, Butterworth di sini semalam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pihaknya menerima maklumat daripada orang awam yang memaklumkan lelaki berusia 58 tahun itu sedang berkeliaran di kawasan tersebut.
“Siasatan mendapati dia masih dalam tempoh kuarantin.
“Justeru dia dikenakan kompaun RM4,000 atas kesalahan tersebut,” katanya kepada pemberita hari ini.
Dalam pada itu, Noorzainy berkata, pihaknya mengeluarkan sebanyak 27 kompaun kepada orang awam selepas didapati gagal mematuhi prosedur operasi standard (SOP) Perintah Kawalan Pergerakan (PKP) semalam.
“25 daripadanya didapati melakukan kesalahan berkumpul tanpa mengamalkan penjarakan fizikal di beberapa lokasi yang diperiksa dan dikenakan kompaun RM1,500 setiap seorang.

“Seorang pemilik kilang turut dikenakan kompaun RM2,000 kerana tidak mengimbas kod aplikasi MySejahtera dan tidak mengamalkan penjarakan fizikal,” katanya lagi. – K! ONLINE


Bukan sebab puntung rokok, sampel mercun papan turut ditemui
Oleh MUHAMMAD AYMAN GHAFFA

25 Mei 2021, 4:41 pm
KOTA BHARU – Polis Kelantan menafikan dakwaan kenyataan saksi yang mengatakan bahawa sebuah kereta yang meletup sehingga mengorbankan seorang lelaki di Simpang Empat, Kampung Sireh di sini Jumaat lalu berpunca daripada puntung rokok.
Ketua Polis Kelantan, Datuk Shafien Mamat berkata, selain itu, pihaknya turut menafikan dakwaan letupan itu akibat daripada dipanah petir dan penggunaan dron di kawasan berkenaan seperti yang tular di media sosial.
Katanya, polis kini sedang menunggu laporan penuh daripada Unit Forensik Polis Diraja Malaysia dan Unit Forensik Jabatan Bomba Dan Penyelemat untuk mengetahui punca sebenar yang mencetuskan kejadian itu.
“Apa yang boleh saya katakan, kejadian itu bukan berpunca daripada puntung rokok, petir dan penggunaan dron di kawasan tersebut.
“Siasatan berhubung kes itu akan mengambil sedikit masa kerana bahan bukti yang diambil dari lokasi kejadian adalah dalam kuantiti yang banyak. Ia perlu dianalisa terlebih dahulu dan kini sudah hampir siap,” katanya pada sidang akhbar di Ibu Pejabat Polis Kontinjen Kelantan di sini hari ini.
Akhbar Kosmo! baru-baru ini melaporkan, kejadian letupan kereta yang membawa muatan mercun bola mengorban seorang tukang jahit, Wan Hassan Wan Ali, 48, dipercayai berpunca daripada puntung rokok yang dibuang mangsa.

Hasil soal siasat terhadap saksi, mangsa disyaki cuba membuang puntung rokok sebelum kereta jenis Proton Iswara Aeroback dipandunya meletup pada pukul 5.30 petang Jumaat lalu.
Mengulas lanjut, menurut Shafien, siasatan turut mendapati, mangsa bukan sahaja membawa muatan mercun bola tetapi beberapa sampel mercun jenis papan turut ditemui di lokasi kejadian.-K! ONLINE


Tengkorak manusia ditemui dalam longkang
Oleh SAFINA RAMLI

25 Mei 2021, 4:28 pm
GEORGE TOWN – Satu objek dipercayai tengkorak manusia ditemui di dalam longkang oleh orang awam di Jalan Maklom di sini semalam.
Ketua Polis Daerah Timur Laut, Asisten Komisioner Sofian Santong berkata, tengkorak itu dijumpai oleh lelaki berusia 22 tahun yang kemudiannya memaklumkan kepada majikan syarikat tempatnya bekerja.
“Kelindan lori itu sedang menghisap rokok di lokasi kejadian sebelum ternampak satu objek disyaki tengkorak manusia di dalam lubang longkang yang terbuka sebelum memaklumkan kejadian itu kepada majikannya,” katanya di sini hari ini.
Menurutnya, pasukan forensik dan Unit Anjing Pengesan (K9) dari Ibu Pejabat Polis Kontinjen Pulau Pinang tiba di lokasi kejadian sejurus mendapat laporan mengenai kejadian itu.
“Pihak polis telah menghantar objek tersebut ke Jabatan Forensik. Kita juga sedang meneliti rakaman televisyen litar tertutup (CCTV) di lokasi kejadian bagi siasatan lanjut,” katanya.
Tambah Soffian, kes itu diklasifikasi sebagai mati mengejut sehingga laporan hasil bedah siasat diperolehi. – K! ONLINE


CITF mohon maaf gangguan teknikal daftar vaksin
Oleh NOR IDAYU BOSRO

26 Mei 2021, 10:11 pm
PUTRAJAYA – CITF mengambil maklum gangguan teknikal sewaktu tempahan slot janji temu vaksin AstraZeneca yang dibuka tengah hari tadi hingga menyebabkan pengguna menghadapi kesukaran mengakses beberapa butang ciri laman web CITF.
Katanya, CITF memandang serius masalah teknikal yang dihadapi dan tindakan akan diambil kepada pihak yang berkenaan demi kepentingan awam dan negara.
“Pihak CITF mengambil maklum bahawa ramai rakyat yang berminat untuk divaksin tetapi telah gagal untuk membuat tempahan.
“Kami memohon maaf di atas segala kesulitan yang dihadapi dan sentiasa terbuka untuk sebarang maklum balas serta teguran daripada semua pihak,” katanya.
CITF juga mengulangi bahawa individu yang telah mendaftar di bawah Program Imunisasi Covid-19 Kebangsaan (PICK) akan tetap mendapat suntikan vaksin di bawah PICK terutamanya apabila kadar vaksinasi ditingkatkan dalam bulan-bulan mendatang.
“Kami mengucapkan terima kasih di atas sambutan baik orang ramai yang telah menjalankan tanggungjawab masing-masing bagi memastikan negara mencapai imuniti kelompok seperti yang disasarkan,” katanya. – K! ONLINE


UniSZA cerap fenomena gerhana bulan penuh
Oleh MOHD AZLI ADLAN

26 Mei 2021, 9:59 pm
SETIU – Kelab Astronomi Universiti Sultan Zainal Abidin (UniSZA) dengan kerjasama Institut Pengajian Alam Sekitar Pantai Timur (ESERI) mengadakan program cerapan fenomena gerhana bulan penuh Perigee dengan Super Flower Blood Moon hari ini.
Penyelidik UniSZA, Prof. Roslan Umar berkata, program cerapan itu diadakan di Balai Cerapan UniSZA di Merang di sini dari pukul 6.30 petang hingga 9.49 malam.
Beliau berkata, fenomena tersebut berlangsung selama dua jam 34 minit bermula dari fasa gerhana bulan penuh, gerhana bulan separa dan gerhana bulan penumbra.
“Keadaan awan tebal menyukarkan imej cerapan fenomena gerhana bulan penuh Perigee dengan Super Flower Blood Moon diambil sepenuhnya di Balai Cerapan UniSZA, Merang.
“Begitupun imej lebih baik dapat diambil Pengarah Pusat Antarabangsa UniSZA, Anuar Abdullah Mc Afee di Kuala Nerus,” katanya ketika dihubungi Kosmo! di sini hari ini.
Roslan berkata, fenomena gerhana bulan kali ini merupakan fasa bulan purnama perigee iaitu kedudukan bulan penuh yang hampir dengan bumi.

Tambah beliau, ia juga digelar Flower Blood Moon kerana berlaku pada bulan Mei yang biasanya musim bunga di Amerika Syarikat dan berwarna merah kerana ketiadaan pantulan cahaya dari matahari.
“Orang Islam digalakkan berzikir dan menunaikan solat sunat gerhana. Menariknya, fenomena gerhana bulan ini mampu menangkis hujah kononnya permukaan bumi ini rata.
“Ia kerana sewaktu bulan keluar dari bayang bumi ketika gerhana ini, kita boleh nampak rupa bentuk bayang bumi adalah bulat,” katanya.
Roslan berkata, fenomena gerhana bulan penuh Perigee dengan Super Flower Blood Moon itu juga membolehkan saintis melakukan kajian kesan gerhana terhadap alam semulajadi, menyemak ketepatan masa terbit dan terbenam matahari dan bulan serta astrofotografi. – K! ONLINE


Hakim Belanda lawat bangkai MH17
Oleh KOSMO!

26 Mei 2021, 10:57 pm
THE HAGUE, Belanda – Panel hakim Belanda melawat bangkai pesawat Malaysia Airlines MH17  untuk kali pertama hari ini dalam ‘hari penuh emosi’ untuk perbicaraan empat suspek nahas tersebut.
Cebisan hadapan pesawat itu yang ditembak jatuh di Ukraine pada tahun 2014 dengan mengakibatkan semua 298 penumpang dan krunya terbunuh, dicantumkan di pangkalan udara  Gilze-Rijen, Belanda.
Perbicaraan tiga rakyat Rusia dan seorang warga Ukraine kerana menembak jatuh pesawat jenis Boeing 777 itu bermula pada 2020 tetapi pekembangannya perlahan disebabkan perbalahan undang-undang. Kesemua suspek dibicarakan tanpa kehadiran mereka.
“Kami sedar bahawa lawatan untuk menyaksikan MH17 yang dibina semula ini sebagai sebahagian daripada proses perbicaraan jenayah akan memberikan kesan emosi kepada waris mangsa,” kata seorang hakim berkenaan, Hendrik Steenhuis.
Panel hakim tersebut memeriksa bahagian luaran pesawat yang masih memiliki cat putih, merah dan biru sebelum menaiki tangga untuk melihat kerosakan pada bahagian  dalam pesawat.
Penerbangan MH17 dalam perjalanan dari Amsterdam menuju Kuala Lumpur apabila ia ditembak di rantau timur Ukraine yang dikuasai pemberontak pro-Rusia.

Siasatan antarabangsa merumuskan bahawa sebuah peluru berpandu BUK  berasal daripada Briged Peluru Berpandu Anti-Pesawat  Ke-53 yang berpangkalan di bandar Kurks sebagai bertanggungjawab.
Bangkai pesawat itu dicantum semula selepas diangkut dari timur Ukraine menggunakan kereta api dan pesawat ke pangkalan udara di Belanda. – AFP


12 premis perniagaan di Kelantan patuh Ops Had 2J
Oleh ROSLIZA MOHAMED

26 Mei 2021, 8:36 pm
KOTA BHARU – Sebanyak 12 premis pasar raya di Kelantan didapati mematuhi operasi had maksimum dua jam (Ops Had 2J) yang ditetapkan kepada setiap pelanggan hari ini.
Ketua Pegawai Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Kelantan, Azanizam Affendi Juri berkata, menerusi operasi itu, pihaknya memantau premis perniagaan tersebut yang perlu memaparkan jumlah had kemasukan pelanggan dan masa selama dua jam.
“Kita dapati hasil operasi di semua premis seperti kompleks beli-belah, pasar raya atau kedai serbaneka mematuhi arahan itu.
“Penggunaan sistem nombor giliran adalah digalakkan bagi mengawal kemasukan pelanggan dalam sesuatu premis dengan penjarakan fizikal satu meter,” katanya dalam satu kenyataan di sini hari ini.
Menurutnya, pada masa sama, penggunaan aplikasi MySejahtera dan buku pendaftaran kehadiran pelanggan disediakan di laluan masuk premis perniagaan.
Katanya, beliau menggalakkan sekurang-kurangnya seorang pekerja ditugaskan bagi mengawal laluan keluar masuk pelanggan ke premis perniagaan.

Tambahnya, Ops Had 2J itu fokus kepada premis perniagaan seperti kompleks membeli-belah, pasar raya, pasar malam dan pasar tani yang merupakan lokasi tumpuan pengguna. – K! ONLINE


Baki 956,609 vaksin AstraZeneca habis ditempah hari ini
Oleh NOR IDAYU BOSRO

26 Mei 2021, 9:49 pm
PUTRAJAYA – Sebanyak 1,261,000 dos vaksin AstraZeneca habis ditempah kurang sejam selepas tempahan dibuka kepada penduduk Malaysia berusia 18 tahun ke atas di lima buah negeri iaitu Kuala Lumpur, Selangor, Pulau Pinang, Johor dan Sarawak hari ini.
Badan Bertindak Imunisasi Covid-19 (CITF) dalam satu kenyataan berkata, daripada jumlah yang ditawarkan itu, sebanyak 956,609 tempahan dipenuhi oleh penduduk berumur 18 tahun ke atas.
“Sebanyak 275,208 dos pula ditempah oleh warga emas sewaktu inisiatif itu mula dibuka Ahad lalu sehingga hari ini.
“Sementara itu, seramai 29,183 orang dalam senarai menunggu vaksin Astrazeneca sebelum ini telah dimasukkan ke dalam senarai giliran pusingan kedua tersebut,” katanya di sini hari ini.
CITF mengambil maklum gangguan teknikal yang telah berlaku sewaktu tempahan dibuka tengah hari tadi hingga menyebabkan pengguna menghadapi kesukaran mengakses beberapa butang ciri laman web CITF.
Katanya, CITF memandang serius masalah teknikal yang dihadapi dan tindakan akan diambil kepada pihak yang berkenaan demi kepentingan awam dan negara. – K! ONLINE


Rakyat Malaysia, tolonglah bantu KKM
Oleh SITI A'ISYAH SUKAIMI

26 Mei 2021, 8:43 pm
PUTRAJAYA – Kementerian Kesihatan (KKM) terus menyeru rakyat Malaysia untuk mengamalkan kawalan pergerakan kendiri dan keluarga sebagai langkah memutuskan rantaian penularan Covid-19.
Ketua Pengarah Kesihatan, Tan Sri Dr. Noor Hisham Abdullah berkata, ini mengambil kira situasi semasa yang semakin serius dengan Covid-19 menular di kebanyakan tempat, akibat daripada peningkatan kes-kes sporadik dalam komuniti.
“Secara tidak sedar, sesiapa sahaja boleh dijangkiti atau menjangkiti individu lain. Hakikatnya virus tidak bergerak, yang bergerak adalah manusia dan yang berhimpun juga adalah manusia.
“Lebih-lebih lagi jika masyarakat tidak memakai pelitup muka, saling bersentuhan, tidak menjaga penjarakan fizikal sekurang-kurangnya satu hingga dua meter di antara satu sama lain, bersesak-sesak di tempat sempit dan tiada pengudaraan yang baik,” katanya dalam satu kenyataan akhbar di sini hari ini.
Beliau berkata, tindakan-tindakan tersebut perlu dielakkan oleh semua pihak supaya rantaian jangkitan Covid-19 dapat diputuskan.
“Sehubungan itu, orang ramai dinasihatkan untuk terus mempraktikkan kawalan pergerakan kendiri dan keluarga serta kurangkan berada di luar rumah,” katanya.

Noor Hisham turut berkongsi antara amalan atau langkah boleh dilakukan seperti kekal duduk di rumah dan hanya keluar apabila perlu, sekiranya perlu keluar, hanya seorang wakil bagi setiap rumah serta sentiasa mematuhi prosedur operasi standard (SOP).
Katanya, selain itu, bekerja dari rumah manakala majikan perlu akur keputusan Majlis Keselamatan Negara, rancang pergerakan bagi mengelakkan kesesakan di tempat awam selain elakkan menyertai aktiviti berisiko melibatkan orang ramai.
Beliau menambah, kekal sihat dengan mengamalkan pelbagai aktiviti senaman di dalam kawasan rumah sendiri, mengamalkan prinsip tidak menerima tetamu di rumah selain beribadah di rumah bersama ahli keluarga atau isi rumah masing-masing.
“Tanggungjawab kini di atas bahu kita semua untuk menjaga diri, keluarga, masyarakat dan negara kita,” ujarnya. – K! ONLINE


Wanita pakai PAPR untuk elak Covid-19
Oleh KOSMO!

26 Mei 2021, 11:44 pm
SINGAPURA – Gelagat seorang wanita di Singapura yang memakai alat pernafasan pembersih udara berkuasa (PAPR) di lokasi awam mencuri perhatian orang ramai dan menjadi tular di media sosial, lapor portal berita Mothership hari ini.
Sut kelihatan seperti karakter dalam permainan video, Assassin’s Creed itu  dimuat naik oleh seorang atlet paralimpik Singapura, Shariff Abdullah yang mengakui kagum dengan tindakan bijak wanita itu.
PAPR sering digunakan dalam bidang perubatan oleh pekerja barisan hadapan yang mengendalikan kes Covid-19 secara langsung setiap hari.
Peralatan yang dikuasakan oleh bateri itu membantu pemakainya  melindungi diri daripada gas, wap dan zarah tercemar termasuk koronavirus.
Udara akan memenuhi ruang pada bahagian penutup kepala yang seterusnya akan dikeluarkan.
Keadaan ini akan mewujudkan ruang antara wajah pemakai dan penutup kepala serta menghasilkan daya tahan pernafasan yang rendah berbanding memakai pelitup muka.

 PAPR juga boleh dipakai bagi tempoh masa yang lama tanpa perlu dibuka.
Bagaimanapun, penghalang terbesar yang menyukarkan orang ramai daripada menggunakannya berkemungkinan disebabkan oleh harganya  iaitu lebih daripada 1,100 dolar Singapura (RM3,442) untuk satu unit. – Agensi


Penunggang motosikal maut dihempap pokok tumbang
26 Mei 2021, 10:25 pm
PETALING JAYA – Seorang penunggang motosikal maut selepas dihempap sebatang pokok yang tumbang di Jalan Rawang menghala ke ibu negara di sini hari ini.
Dalam kejadian kira-kira pukul 7.44 malam itu, mangsa merupakan seorang lelaki warga tempatan berusia 24 tahun.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Selangor berkata, sebatang pokok telah tumbang secara melintang ketika hujan lebat.
“Seramai sembilan anggota termasuk seorang komander operasi dari Balai Bomba dan Penyelamat Selayang bersama sebuah jentera telah ditugaskan ke lokasi kejadian.
“Pokok tersebut telah menghempap seorang penunggang motosikal dan menyebabkan mangsa meninggal dunia di lokasi kejadian,” katanya dalam satu kenyataan di sini hari ini. – K! ONLINE


Bergambar makan cakoi, ADUN Bagan Jermal disiasat
Oleh MOHD SYALMIZI HAMID

26 Mei 2021, 10:19 pm
SEBERANG PERAI – Polis melakukan siasatan ke atas Ahli Dewan Undangan Negeri (ADUN) Bagan Jermal, Soon Lip Chee berkaitan gambar beliau sedang makan di sebuah kedai yang dimuat naik di laman sosial Facebook hari ini.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pihaknya akan melakukan siasatan terperinci berhubung dakwaan Lip Chee melanggar prosedur operasi standard (SOP) Perintah Kawalan Pergerakan (PKP).
“Berdasarkan siasatan awal, kejadian itu dipercayai berlaku kira-kira pukul 3 petang, 23 Mei lalu apabila beliau dikatalan hadir di sebuah medan selera untuk mempromosikan satu gerai makan.
“Beliau juga mendakwa hanya masuk ke kedai itu untuk ambil gambar seolah-olah beliau sedang menjamu selera bagi tujuan mempromosi kedai, “katanya ketika dihubungi hari ini.
Beliau berkata, kes disiasat mengikut Akta Pencegahan dan Pengawalan Penyakit Berjangkit 1988 (Akta 342) dan Peraturan 17 (1) Peraturan-Peraturan Pencegahan dan Pengawalan Penyakit Berjangkit (Langkah-langkah di dalam kawasan tempatan jangkitan) 2021.
Kejadian berkenaan dikatakan berlaku di Medan Selera Sin Tat Garden, Butterworth di sini.

Pengerusi Jawatankuasa Belia dan Sukan negeri itu memuat naik satu hantaran di Facebook pagi tadi bersama beberapa keping gambar bagi mempromosikan sebuah kedai makan dengan keterangan dalam bahasa Cina.
Satu daripada 16 keping gambar tersebut memaparkan Lip Chee seolah-olah sedang menikmati cakoi bersama kopi O di kedai itu, sedangkan aktiviti makan di kedai adalah dilarang ketika ini.
Sementara itu, Lip Chee berkata, gambar berkenaan dimuat naik oleh pembantu peribadinya sebagai salah satu cara membantu peniaga kedai kecil mempromosikan produk jualan mereka.
“Memang saya ada ambil gambar atas permintaan pemilik kedai, tetapi saya tidak makan dan hanya berlakon.
“Setiap Rabu saya memang akan muat naik gambar jualan makanan penjaja kecil sebagai usaha saya untuk bantu mereka,” katanya.
Beliau berkata, akan memberi kerjasama kepada pihak polis bagi siasatan lanjut. – K! ONLINE


Fenomena gerhana bulan penuh separa di Port Dickson
Oleh ZAKKINA WATI AHMAD TARMIZI

26 Mei 2021, 9:52 pm
PORT DICKSON –  Fenomena gerhana bulan penuh yang berlaku dapat disaksikan secara separa dekat sini bermula sekitar pukul 7.25 dan berakhir kira-kira pukul 8.52 malam tadi.
Ketua Unit Baitul Hilal, Muzamir Mazlan berkata, ia susulan awan agak tebal yang menutupi bulan susulan monsun barat daya ketika ini.
“Gerhana bulan penuh ini juga akan berlaku cukup istimewa kerana berada dalam kedudukan Perigee di mana orbit bulan itu berkedudukan paling dekat dengan bumi. Jadi, ada perkara menarik yang kami boleh lihat terutama di sebelah pantai iaitu air pasang besar sampai ke tebing.
Muhammad Faisul Ayob, 36, berada di persisiran Pantai Cermin, Port Dickson ketika air pasang besar sewaktu fenomena gerhana bulan penuh malam ini. –  MOHD SHAHJEHAN MAAMIN
“Pada hari ini, tiada rezeki untuk melihat gerhana bulan penuh disebabkan faktor awan yang agak tebal dan kami hanya dapat dalam beberapa minit. Bagaimanapun, kami hanya dapat melihat fenomena gerhana separa yang menunjukkan bayang akibat awan yang tebal,” katanya ketika ditemui pemberita di Balai Cerap Baitul Hilal, dekat sini hari ini.
Menurutnya, Port Dickson antara lokasi tumpuan bagi peminat astronomi bagi melihat fenomena gerhana bulan.
“Pada tahun depan, orang ramai dijangka dapat melihat fenomena gerhana bulan pada November
namun ia bergantung cuaca pada masa itu.

“Kali terakhir gerhana bulan penuh dapat dilihat adalah pada Julai 2018 kerana keadaan cuaca yang baik ketika itu,” katanya. – K! ONLINE


Tajuddin dijangka beri keterangan tengah hari esok
26 Mei 2021, 8:17 pm
PETALING JAYA – Bekas Pengerusi Bukan Eksekutif Prasarana Malaysia Berhad (Prasarana), Datuk Seri Tajuddin Abdul Rahman dijangka hadir ke Ibu Pejabat Polis Daerah Dang Wangi tengah hari esok.
Tajuddin akan memberi keterangan selepas didapati tidak memakai pelitup muka ketika sidang akhbar sebaik meninjau insiden kemalangan membabitkan dua buah tren Transit Aliran Ringan (LRT) berhampiran Stesen KLCC semalam.
Terdahulu, Kosmo! Online melaporkan, polis akan membuka satu kertas siasatan berhubung perkara tersebut.
Kes akan disiasat di bawah Seksyen 21A Akta Pencegahan Dan Pengawalan Penyakit Berjangkit 1988 (Akta 342) dan Peraturan 17(1), Peraturan-Peraturan Pencegahan Dan Pengawalan Penyakit Berjangkit(Langkah-Langkah Di Dalam Kawasan Tempatan 2021.
Kesemua yang terlibat dalam kes tersebut juga akan dipanggil untuk memberi keterangan. – K! ONLINE.


9,009 individu tidak hadir janji temu vaksin di Perak
Oleh ASLIZA MUSA

26 Mei 2021, 7:51 pm
IPOH – Kira-kira 9,000 individu di Perak gagal menghadiri janji temu suntikan vaksin fasa kedua Covid-19.
Pengarah Kesihatan negeri, Datuk Dr. Ding Lay Ming berkata, jumlah itu membabitkan mereka yang dijadualkan menerima dos pertama.
“Setakat ini, seramai 9,009 individu dikesan tidak hadir,” katanya ringkas menerusi WhatsApp di sini hari ini.
Berdasarkan data oleh Jawatankuasa Khas Jaminan Akses Bekalan Vaksin Covid-19 (JKJAV), sehingga semalam, seramai 774,288 individu di negeri ini telah mendaftar sebagai penerima vaksin iaitu mewakili 40.04 peratus daripada jumlah penduduk di Perak.
Fasa kedua Program Imunisasi Covid-19 Kebangsaan yang mengutamakan warga emas, orang kurang upaya dan golongan berpenyakit kronik telah bermula 19 April.
Notis janji temu bagi suntikan vaksin diberikan mulai 5 April, dua minggu awal sebelum tarikh janji temu menerusi aplikasi MySejahtera, panggilan telefon dan sistem pesanan ringkas (SMS). – K! ONLINE


Covid-19: 63 kematian baharu
Oleh SITI A'ISYAH SUKAIMI

26 Mei 2021, 7:36 pm
PUTRAJAYA – Sebanyak 63 lagi kes kematian Covid-19 dilaporkan hari ini, menjadikan jumlah kes kematian di seluruh negara mencecah 2,432 kes.
Menurut ciapan Twitter Kementerian Kesihatan, kes baharu pula mencatatkan sebanyak 7,478 kes termasuk lima daripadanya kes import dengan jumlah kumulatif kes Covid-19 sebanyak 533,367 kes.
“Angka kes aktif dengan kebolehjangkitan juga terus meningkat sebanyak 66,208 kes.
“Ia termasuk 756 kes positif sedang dirawat di Unit Rawatan Rapi manakala, 377 kes memerlukan bantuan pernafasan,” katanya.
Selain itu, sebanyak 4,665 kes sembuh direkodkan menjadikan jumlah kes sembuh sepenuhnya daripada Covid-19 mencatatkan 464,727 kes. – K! ONLINE


Tajuddin ditamatkan perkhidmatan serta-merta
Oleh NOR IDAYU BOSRO

26 Mei 2021, 8:23 pm
PUTRAJAYA – Perkhidmatan Datuk Seri Tajuddin Abdul Rahman sebagai Pengerusi Bukan Eksekutif Prasarana Malaysia Berhad (Prasarana) ditamatkan berkuat kuasa serta-merta.
Penamatan perkhidmatan itu dimaklumkan kepada Tajudin melalui sepucuk surat rasmi yang ditandatangani Menteri Kewangan, Tengku Datuk Seri Zafrul Tengku Abdul Aziz bertarikh hari ini.
Kandungan surat itu menyebut bahawa syarikat telah dimaklumkan bahawa Menteri Kewangan (Diperbadankan) bersetuju agar perkhidmatan Tajudin sebagai Pengerusi Bukan Eksekutif Prasarana ditamatkan berkuat kuasa serta merta.
Dalam surat itu juga, Tengku Zafrul menzahirkan setinggi-tinggi penghargaan dan ucapan terima kasih atas perkhidmatan dan sumbangan yang telah diberikan kepada Prasarana sepanjang menjadi Pengerusi Bukan Eksekutif syarikat.
Sementara itu, jurucakap Kementerian Kewangan mengesahkan kandungan surat itu. -K! ONLINE


Jumpa ‘bungkusan’ dalam masakan, wanita tuduh rakan cuba santau
Oleh KOSMO!

26 Mei 2021, 7:23 pm
JAKARTA – Seorang wanita menuduh rakannya mahu menghantar sihir santau melalui masakan selepas terlihat satu bungkusan ‘aneh’ dalam masakan sup yang disediakan rakannya itu, lapor laman berita  Suara.com.
Wanita itu memuat naik hantaran video masakan sup yang disediakan rakannya melalui akaun TikTok @jannah_04_ selepas percaya rakannya itu berniat jahat.
“Saya datang ke rumah rakan dan ketika itu dia sedang masak.
“Selepas melihat masakannya, saya jumpa satu bungkusan berbalut di dalam sup. Saya yakin dia berniat untuk menghantar santau kepada saya jadi saya enggan makan masakan itu,” demikian kenyataan yang ditulis wanita tersebut pada video yang dimuat naik.
Dia juga menambah bahawa dia merakam video tersebut secara senyap dan berharap agar rakannya itu tidak menonton video yang dimuat naik.
Sebaik sahaja menyedari bahawa bungkusan itu merupakan sup bunjut, netizen yang menonton terus beramai-ramai ‘menyerang’ wanita itu di ruangan komen.

“Kalau masak soto banjar juga begitu, jika tidak digunakan (untuk masak sup), boleh juga dibaling ke kepala rakan yang curiga,” tulis seorang lagi netizen.
“Ternyata awak tidak pernah masak, itu merupakan rempahnya,” tulis netizen yang lain.
Video tersebut sudah ditonton sehingga 2 juta kali. -Agensi


Lame, bintang TikTok paling popular di Itali
Oleh KOSMO!

26 Mei 2021, 8:30 pm
TURIN, ITALI – Seorang lelaki berjaya mengumpul 58.9 juta pengikut menerusi aplikasi TikTok sekali gus menjadi bintang TikTok paling popular di Itali selepas memuat naik pelbagai video memperlekehkan tips menyelesaikan masalah harian (life hack), lapor portal MailOnline kelmarin.
Akaun Khaby Lame, 21, diikuti ramai pengguna susulan aksinya yang memaparkan parodi tips menyelesaikan masalah harian. Videonya menyaksikan dia menggunakan cara lebih mudah dengan reaksi wajah bersahaja, tanpa dialog.
Antara videonya yang paling kerap ditonton adalah parodi seorang pengguna TikTok lain yang menggunting bajunya kerana tersepit pada pintu kereta.
Lame dengan wajah selamba melakonkan semula aksi itu, namun menggunakan cara lebih mudah iaitu membuka pintu kereta bagi melepaskan bajunya yang tersepit.
Video tersebut menerima 158 juta tontonan setakat ini.
Setakat ini, laman TikTok Lame mempunyai lebih 58 juta pengikut dan 791 juta tanda suka.

Video-videonya kebiasaannya tidak mempunyai dialog, dan dia hanya berinteraksi dengan menggunakan bahasa tubuh dan mimik mukanya yang bersahaja. – AGENSI


Mayat lelaki ditemui tergantung di ruang tamu
Oleh DIYANATUL ATIQAH ZAKARYA

26 Mei 2021, 8:15 pm
ALOR GAJAH – Misteri bau busuk dari sebuah rumah di Taman Pengkalan Indah, di sini terungkai apabila mayat seorang lelaki ditemui tergantung di kipas ruang tamu kediaman itu, hari ini.
Ketua Polis Daerah Alor Gajah, Superintendan Arshad Abu berkata, mayat lelaki berusia 45 tahun itu ditemui selepas bapa saudara mangsa yang tinggal bersebelahan membuat laporan polis mengenai bau busuk tersebut pada pukul 10.04 pagi tadi.
“Sepasukan anggota telah ke lokasi untuk membuat pemeriksaan, namun mendapati pintu rumah tersebut berkunci dan telah meminta bantuan pihak bomba bagi operasi memecahkan pintu rumah berkenaan.
“Sebaik sahaja berjaya masuk, mayat mangsa ditemui tergantung di kipas di bahagian ruang tamu dalam keadaan lehernya terjerut pada kabel elektrik,” katanya ketika dihubungi di sini, hari ini.
Mengulas lanjut, beliau berkata, bapa saudaranya mendakwa kali terakhir dia melihat mangsa adalah pada Ahad lalu.
“Menurut bapa saudaranya, mangsa tinggal sendirian dirumah tersebut, manakala kedua-dua ibu bapanya juga telah meninggal dunia.

“Berdasarkan keadaan fizikal mangsa, kita percaya dia telah meninggal dunia lebih daripada dua hari,” katanya.
Katanya, mayat mangsa telah dihantar ke Hospital Alor Gajah untuk proses bedah siasat.
Jelasnya, motif kejadian masih sedang disiasat, namun setakat ini kes diklasifikasikan sebagai mati mengejut. K! ONLINE


Korea Selatan benar penerima dos pertama vaksin tidak pakai pelitup muka
Oleh KOSMO!

26 Mei 2021, 8:00 pm
SEOUL – Korea Selatan mengumumkan bahawa rakyatnya yang menerima dos pertama vaksin Covid-19 dibenarkan untuk tidak memakai pelitup muka di tempat awam mulai Julai ini, lapor agensi berita Yonhap semalam.
Penetapan itu adalah sebahagian daripada inisiatif supaya rakyat Korea Selatan segera mendapatkan suntikan vaksin Covid-19.
Selain itu, kerajaan juga dalam perbincangan untuk mempertimbang mengakhiri larangan berkumpul bersama ahli keluarga untuk penerima dos pertama vaksin.
Korea Selatan melancarkan kempen vaksinasi kebangsaan yang memerlukan dua dos pada Februari lalu dan menyasarkan mencapai imuniti kelompok menjelang November ini.
Bermula Julai ini, penduduk  yang telah mendapat suntikan vaksin pertama boleh keluar rumah tanpa memakai pelitup muka.
Mereka yang telah menyelesaikan dua dos yang diwajibkan pula akan dikecualikan daripada larangan perhimpunan dan peraturan had bilangan di restoran dan kafe.

Perdana Menteri Korea Selatan, Kim Boo-kyum berkata, pihak berkuasa kesihatan merancang untuk meneliti semula sepenuhnya sekatan koronavirus oleh kerajaan pada akhir September ini  ketika lebih 70 peratus penduduk dijangka telah menerima suntikan pertama mereka.
“Kami juga akan mengkaji untuk melonggarkan peraturan pemakaian pelitup muka di kawasan tertutup apabila sudah mencapai imuniti kelompok,” kata Boo-kyum. – Agensi


Gagal seludup 240 kg daun ketum guna bot nelayan
Oleh NORLIDA AKMAR IDROS

26 Mei 2021, 7:44 pm
KUALA PERLIS – Cubaan seorang lelaki untuk menyeludup 240 kilogram (kg) daun ketum ke Thailand dengan menggunakan bot nelayan gagal apabila dia ditahan Pasukan Polis Marin (PPM) di perairan ini hari ini.
Bot fiber dikendalikan suspek berusia 45 tahun itu ditahan di kedudukan 0.6 batu nautika dari Pantai Kurong Tengar di sini kira-kira pukul 10.30 pagi ini.
Komander PPM Wilayah Satu, Asisten Komisioner Rosman Ismail berkata, berdasarkan maklumat berkaitan kegiatan penyeludupan, sepasukan anggota PPM bersama Agensi Kawalan Sempadan Malaysia menuju ke lokasi dilaporkan dan bertindak menahan bot tersebut.
Katanya, pemeriksaan mendapati hanya terdapat seorang suspek di dalam bot berkenaan dan pemeriksaan lanjut menemui sebanyak 24 bungkusan plastik hitam mengandungi daun ketum.
“Kesemua daun ketum seberat 240 kg dan barang rampasan lain yang dianggarkan bernilai RM40,000 itu dibawa ke Jeti Kastam Kuala Perlis untuk tindakan lanjut,” katanya di sini hari ini.
Tambahnya, suspek yang berasal dari Kampung Seberang Alor di sini ditahan dan kes disiasat di bawah Seksyen 30(3) Akta Racun 1952.

“Kes diserahkan kepada Jabatan Siasatan Jenayah Narkotik Kangar untuk siasatan lanjut,” katanya. – K! ONLINE


20 hari hilang, polis jumpa rangka dalam semak
Oleh MASTURAH SURADI

26 Mei 2021, 7:30 pm
MERSING – Polis menjumpai rangka manusia disyaki milik seorang lelaki yang dipercayai hilang selama 20 hari di Batu 17, Jalan ke Ladang Kumpulan Melayu dekat sini semalam.
Ketua Polis Daerah Kota Tinggi, Superintendan Hussin Zamora berkata, pihak polis menerima aduan dari orang awam pada pukul 10.30 pagi yang memaklumkan penemuan rangka terbabit.
Siasatan polis mendapati mayat itu ditemui kira-kira lima kilometer dari jalan besar Jalan Mersing-Kota Tinggi dan ia merupakan jalan tanah merah di kawasan hutan terpencil yang turut terdapat sebuah pondok memancing di lokasi tersebut.
Tambahnya, identiti awal si mati dipercayai seorang warga emas berusia 66 tahun dikenali sebagai Zainal Mohd. yang beralamat di Felda Tenggaroh, Mersing, Johor.
“Siasatan polis di tempat kejadian mendapati, motosikal yang ditunggang si mati dipercayai hilang kawalan lalu terbabas ke dalam hutan sewaktu menuruni laluan berbukit.
“Kerosakan motosikal itu selari dengan kejadian terbabas berdasarkan kerosakan pada pemegang motosikal, cermin sisi yang pecah dan pedal brek yang telah bengkok,” katanya dalam kenyataan hari ini.

Anggota polis memeriksa motosikal mangsa yang ditemui di Batu 17, Jalan Ladang Kumpulan Melayu, Jalan Mersing-Kota Tinggi, semalam.
Hussin berkata, turut dijumpai di tempat kejadian adalah sehelai baju, seluar jean dan sehelai jaket bewarna merah dipercayai milik si mati dan akan digunakan untuk pengecaman waris mangsa.
Siasatan lanjut mendapati mangsa telah keluar rumah di Tenggaroh pada 6 Mei lalu dan tidak balik dari tarikh berkenaan dan kehilangannya telah dilaporkan warisnya pada 18 Mei lalu.
“Pengecaman awal oleh ahli keluarga si mati ke atas rangka manusia yang ditemui adalah disyaki milik mangsa berdasarkan kepada pakaian jaket warna merah dan juga motosikal simati yang berada di tempat kejadian,”katanya lagi.
Tambahnya, sampel darah adik perempuan simati juga akan diambil untuk tujuan perbandingan DNA bagi mengesahkan hubungan keluarga dan status penemuan rangka manusia berkenaan.
“Buat masa ini, status siasatan kes tersebut diklasfikasikan sebagai kematian mengejut,” katanya. -K! ONLINE


Kadar testosteron tinggi kurang berisiko alami Covid-19 kritikal
Oleh KOSMO!

26 Mei 2021, 7:13 pm
WASHINGTON, AMERIKA SYARIKAT – Satu kajian mendapati lelaki yang mempunyai hormon testosteron yang lebih tinggi kurang berisiko untuk mengalami kes Covid-19 yang kritikal, lapor portal MailOnline kelmarin.
Kajian yang dijalankan oleh Fakulti Perubatan Universiti Washington itu menunjukkan semakin rendah kadar testosteron seseorang lelaki, semakin tinggi kebarangkaliannya untuk menunjukkan simptom-simptom yang kronik, memerlukan ventilator atau maut akibat Covid-19.
Dalam kajian tersebut, para penyelidik mengukur kadar hormon yang terkandung dalam sampel darah 92 pesakit lelaki dan 60 pesakit wanita di Hospital Yahudi Barnes yang dimasukkan ke hospital kerana menunjukkan simptom-simpton jangkitan Covid-19.
Mereka seterusnya menguji pelbagai jenis hormon, dan mendapati testosteron adalah satu-satunya hormon yang menunjukkan hubung kait yang kuat dengan jangkitan virus itu.
Pesakit lelaki yang dimasukkan ke hospital dengan simptom-simptom yang kronik mempunyai purata kadar hormon testosteron sebanyak 53 nanogram bagi setiap satu desiliter.
Kebiasannya, tahap testosteron darah yang kurang daripada 250 nanogram bagi setiap satu desiliter adalah dianggap kadar yang rendah.

Bagaimanapun, selepas tiga hari dimasukkan ke hospital, dalam kebanyakan kes kronik, kadar testosteron darah merosot kepada 19 nanogram bagi setiap satu desiliter secara purata.
Hal ini turut menunjukkan bahawa orang lelaki yang menghidap Covid-19 dalam tempoh masa lebih lama akan kehilangan hormon testosteron.
“Ketika pandemik ini, terdapat anggapan yang mengatakan bahawa testosteron adalah tidak bagus. Namun, kajian kami membuktikan yang sebaliknya.
“Jika seorang lelaki memiliki kadar testosteron yang rendah apabila dia pertama kali dimasukkan ke hospital, dia berisiko untuk mengalami jangkitan Covid-19 yang kronik.
“Ini bermaksud risikonya untuk memerlukan penjagaan rapi atau mati adalah lebih tinggi berbanding lelaki yang mempunyai kadar testosteron lebih tinggi.
“Seterusnya, jika kadar testosteron merosot lebih banyak ketika dirawat di hospital, risiko akan terus meningkat,” ujar penulis kanan jurnal tersebut, Dr. Abhinav Diwan.
Buat masa ini, para penyelidik sedang mengkaji sama ada pesakit lelaki Covid-19 yang sedang pulih boleh mendapat manfaat daripada terapi testosteron. – AGENSI


Upacara pengebumian tak ikut SOP, polis keluar kompaun
Oleh KHAIRUL MOHD. ALI

26 Mei 2021, 7:10 pm
JOHOR BAHRU – Polis mengeluarkan kompaun terhadap 16 ahli keluarga dan seorang pengurus pusat pengebumian kerana mengadakan upacara pengebumian tanpa mengikut prosedur operasi standard (SOP) ditetapkan dalam norma baharu.
Ketua Polis Daerah Seri Alam, Superintendan Mohd. Sohaimi Ishak berkata, kejadian itu berlaku di Jalan Sungai Tiram, Ulu Tiram, pada pukul 11 pagi, semalam.
Katanya, kesemua mereka dikenakan kompaun kerana majlis tersebut diadakan melebihi bilangan ditetapkan iaitu seramai 10 orang sahaja.
“Polis telah menerima aduan mengatakan terdapat ramai orang berkumpul di Nirvana Memorial Park Sdn. Bhd. di Jalan Sungai Tiram, Ulu Tiram, Johor.
“Pemeriksaan dibuat mendapati terdapat 11 lelaki tempatan dan enam perempuan tempatan sedang melakukan upacara pengurusan jenazah,” katanya dalam satu kenyataan, di sini hari ini.
Tambah beliau, kesemua yang dikenakan kompaun berusia antara 18 hingga 86 tahun yang terdiri daripada ahli keluarga si mati beserta seorang pengurus premis.

“Tindakan dibuat mengikut Akta Pencegahan dan Kawalan Peraturan Penyakit Berjangkit (Langkah-langkah di Kawasan Tempatan yang Dijangkiti) 2021.
“Jika sabit kesalahan penganjur boleh dikenakan kompaun sebanyak RM10,000 manakala setiap individu dikenakan kompaun sebanyak RM2,000,” ujarnya lanjut.
Sehubungan itu Mohd. Sohaimi mengingatkan orang ramai agar sentiasa mematuhi SOP ditetapkan semasa pelaksanaan Perintah Kawalan Pergerakan (PKP) ketika ini. – K! ONLINE


Kucing buta kini sensasi internet
Oleh KOSMO!

26 Mei 2021, 7:00 pm
OTTAWA – Seekor kucing buta jalanan dengan bebola mata besar di Kanada kini mempunyai tuan, lapor laman berita Mirror UK kelmarin.
Pico yang merupakan kucing  jenis Norwegian Forest berusia sembilan tahun dibela oleh Marie-Josiee Brisson dan anak perempuannya, Monica.
Pico sebelum ini dilanggar kereta dan berada dalam keadaan koma selama tiga hari sebelum ia dengan ajaibnya sembuh.
Marie-Josiee dan Monica yang melawat Pico di klinik haiwan di mana kucing itu ditempatkan terus mengambil keputusan untuk membela kucing itu.
Lima tahun lalu, pemilik Pico terdahulu sedar bahawa mata Pico yang berwarna hijau bertukar menjadi kelabu lalu mereka membawa kucing itu berjumpa doktor haiwan dan diberitahu bahawa Pico menghidap penyakit glaucoma di kedua-dua matanya.
“Dahulunya Pico mempunyai sepasang mata berwarna hijau namun ia terkena jangkitan yang menyebabkan terjadinya glaucoma lalu ia buta.

“Kadangkala ia akan terlanggar perabot dalam rumah ini namun selalunya Pico berada dalam keadaan baik dan kenal kawasan rumah ini,” jelas Marie-Josiee.
Pico juga kini merupakan sensasi internet apabila memiliki akaun TikTok dengan 98,000 pengikut. -Agensi


628 individu ditahan ingkar SOP
Oleh NUR HUDA MUSA

26 Mei 2021, 7:02 pm
PETALING JAYA – Seramai 628 individu ditahan atas kesalahan ingkar prosedur operasi standard (SOP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, seramai 609 individu dikompaun manakala 19 lagi direman.
“Antara kesalahan direkodkan ialah tidak memakai pelitup muka (162) dan gagal merekod butiran diri atau mendaftar masuk premis (158).
“Turut dilakukan ialah tidak patuh arahan kawalan pergerakan (80), rentas negeri atau daerah tanpa kebenaran (61), tiada penjarakan fizikal (47) dan lain-lain (120),” katanya dalam satu kenyataan di sini hari ini.
Sementara itu, Ismail Sabri berkata, Op Benteng semalam turut menangkap 26 pendatang asing tanpa izin dan merampas tiga buah kenderaan berat.
“Dalam operasi itu juga, sebanyak 182 buah bot atau kapal turut dikesan di perairan negara melalui lapan aktiviti penglihatan,” jelasnya. – K! ONLINE


Buruh miliki 70 bungkus air ketum ditahan
Oleh NOR AINNA HAMZAH

26 Mei 2021, 6:27 pm
JEMPOL – Seorang buruh berjaya ditangkap polis susulan dikesan memiliki 70 bungkusan cecair dipercayai air ketum dalam satu serbuan di Felda Serting Hilir, di sini, awal pagi semalam.
Ketua Polis Daerah Jempol, Superintenden Hoo Chang Hook berkata, suspek berusia 25 tahun itu ditangkap di hadapan rumah di dalam kawasan felda berkenaan kira-kira pukul 12.10 tengah malam.
Menurutnya, suspek yang negatif dadah itu dipercayai menjual air ketum berkenaan untuk pasaran setempat terutamanya di sekitar kawasan Serting.
“Dianggarkan nilai pasaran bagi 70 bungkusan air ketum ini ialah kira-kira RM840. Bagaimanapun, kebiasaannya setiap kali proses memasak ketum boleh menghasilkan kira-kira 200 bungkusan air ketum yang dianggarkan habis terjual dalam masa dua hari.
“Ada kalanya keuntungan mencecah RM800 sekiranya kesemua bungkusan berkenaan habis terjual,” katanya dalam satu kenyataan di sini hari ini.
Chang Hook berkata, dalam serbuan berkenaan selain bungkusan air ketum, turut dirampas ialah satu tong berwarna kuning.

Menurutnya, suspek kini ditahan reman dan kes disiasat di bawah Seksyen 30(3) Akta Racun 1952. – K! ONLINE